Melaka sasar 3.5 juta pelancong bagi separuh kedua 2020

MELAKA 13 Jun — Kerajaan Negeri Melaka menyasarkan kedatangan 3.5 juta pelancong ke negeri berkenaan, bagi baki enam bulan terakhir tahun ini selepas sektor pelancongan dibuka semula, selaras pelaksanaan Perintah Kawalan Pergerakan Pemulihan (PKPP).

Pengerusi Jawatankuasa Pelancongan, Warisan dan Kebudayaan Negeri Datuk Muhamad Jailani Khamis berkata, sejak awal tahun ini sahaja, negeri berkenaan telah pun berjaya mencatatkan jumlah kedatangan pelancong seramai dua juta orang, walaupun berhadapan dengan wabak Covid-19.

Justeru, beliau yakin sasaran berkenaan mampu dicapai, sekiranya semua pemain industri pelancongan di negeri berkenaan, berganding bahu menggerakkan strategi yang telah dirancang.

Antara yang boleh dilaksana mereka menurutnya, termasuk dengan menawarkan diskaun harga dan pakej pelancongan pada harga yang lebih kompetitif, yang dilihatnya tidak menjadi masalah dengan bantuan dan insentif diumum kerajaan kepada mereka.

“Pemain industri disaran memanfaatkan semua insentif yang kerajaan umumkan, antaranya Skim Pembiayaan Pelancongan bernilai RM1 bilion dan pengecualian cukai pelancongan selama setahun,” katanya pada sidang media di sini, semalam.

Terdahulu beliau menghadiri Taklimat Garis Panduan Pembukaan Semula Sektor Pelancongan Negeri Melaka, oleh Majlis Keselamatan Negara (MKN), Jabatan Kesihatan negeri, dan Jabatan Bomba dan Penyelamat negeri, yang dihadiri kira-kira 300 pemain sektor itu.

Muhamad Jailani turut mengingatkan agar segala prosedur operasi standard yang ditetapkan kerajaan, dipatuhi pemain industri yang dilihatnya sesuai dengan slogan baharu pelancongan negeri ini iaitu, ‘Melaka Safe Haven’ dan ‘Melaka Is The Place To Be’.

“Apa yang penting ialah memberi keyakinan kepada pelancong untuk berada di Melaka bagi menikmati semua produk, prasarana atau perkhidmatan pelancongan yang ditawarkan dan aspek menyahcemar perlu dilakukan pengusaha pelancongan secara berkala,” katanya.

Dalam perkembangan sama katanya, kira-kira 2,000 pengusaha sektor pelancongan dan peniaga, dijangka berdaftar di bawah aplikasi pelancongan ‘Melaka eXcess’, bagi mempromosikan produk atau perkhidmatan mereka secara dalam talian, menjelang hujung tahun ini.


Kesedaran mengenai bahaya dakwat surat khabar dalam kalangan peniaga meningkat

AYER KEROH 19 April – Tahap kesedaran mengenai bahaya dakwat pada kertas surat khabar dalam kalangan peniaga makanan khusus mereka menjual kuih-muih dan nasi lemak di negeri ini semakin meningkat.

Pengusaha kedai makan Siti Rubiah Ibrahim, 60, berkata pencemaran boleh terjadi sekiranya pengendali makanan menyentuh kertas surat khabar terlebih dahulu dan kemudian menyentuh makanan sedia dimakan secara langsung.

“Bagi mengelakkan sebarang risiko yang tidak diingini saya beralih kepada kertas pembungkus yang sudah ada lapisan plastik, ianya lebih memudahkan saya.

“Biarpun sudah berniaga hampir 34 tahun, namun kita perlu jaga kualiti makanan atau kebersihan, jika tak jaga lama-lama pelanggan pun akan lari tak nak makan di kedai kita lagi,” katanya.

Seorang lagi peniaga Noor Asmah Mohd Said, 58, berkata, peniaga diminta agar menggunakan surat khabar sebagai pembungkus utama makanan yang dijual.

“Saya berniaga sejak usia 30-an lagi termasuk usahakan gerai kecil tepi jalan, bermacam jenis makanan saya jual tapi tidak pernah pula saya guna surat khabar tanpa lapik untuk bungkus makanan.

“Kita sendiri pun kalau pegang surat khabar boleh lihat dakwat kadang-kadang melekat pada jari, inikan pula nak bungkus makanan..sudah tentu berlaku pencemaran dan akan menjejaskan kesihatan pelanggan.


0.51 peratus kes baharu COVID-19 babitkan kategori 3 hingga 5

KUALA LUMPUR 26 Feb – Sebanyak 156 kes atau 0.51 peratus daripada 30,644 kes baharu dicatatkan semalam terdiri daripada kategori tiga, empat dan lima.

Ketua Pengarah Kesihatan Tan Sri Dr Noor Hisham Abdullah dalam kenyataan hari ini memaklumkan baki 30,488 kes atau 99.49 peratus terdiri daripada kategori satu dan dua, pertambahan kes baharu ini menjadikan jumlah kumulatif kepada 3,367,871 kes.

“Daripada 156 kes kategori tiga, empat dan lima yang dilaporkan; 33 kes tidak divaksin atau belum lengkap vaksinasi; 77 kes telah menerima dua dos vaksin COVID-19 tetapi belum menerima dos penggalak,” katanya.

Beliau berkata pada 25 Feb (semalam), kes COVID-19 yang dimasukkan ke hospital adalah sebanyak 1,677 kes dan daripada jumlah itu, 589 kes (35.1 peratus) adalah kategori tiga, empat, dan lima; manakala baki 1,088 kes (64.9 peratus) terdiri daripada kategori satu dan dua.

Mengenai penggunaan katil Unit Rawatan Rapi (ICU) COVID-19 di hospital, Dr Noor Hisham berkata tujuh negeri menunjukkan peratusan pengisian 50 peratus atau lebih iaitu Kelantan (92 peratus), Johor (61), Perlis (55), Perak (53) dan Kuala Lumpur, Putrajaya serta Melaka masing-masing mencatatkan 50 peratus.

Dr Noor Hisham berkata secara keseluruhannya, setiap negeri telah bersiap siaga dengan pelan tindak balas cepat sekiranya berlaku peningkatan kes yang memerlukan kemasukan ke Pusat Kuarantin dan Rawatan COVID-19 Berisiko Rendah (PKRC), hospital dan ICU.

Mengenai perbezaan data harian kemasukan kes COVID-19 ke hospital berbanding kes COVID-19 kategori satu hingga lima yang baru didiagnosis setiap hari, beliau memaklumkan perkara itu disebabkan keadaan klinikal pesakit yang dinamik iaitu mungkin merosot atau bertambah baik sepanjang dijangkiti COVID-19.

“Misalnya, semasa didiagnosa, mungkin pesakit tersebut berada pada kategori 2A dan diisolasi di rumah melalui Perintah Pengawasan dan Pemerhatian di Rumah (HSO) digital, namun status kesihatan pesakit boleh merosot ke kategori 3 atau lebih dan memerlukan kemasukan ke hospital.

“Pada masa sama, terdapat juga kes-kes COVID-19 berisiko tinggi daripada kategori 1 dan 2 yang memerlukan kemasukan ke PKRC dan hospital sebagai langkah berjaga-jaga,” katanya.


Rumah Terbuka Melaka, 28 DUN bakal jadi acara tahunan – KM

AYER KEROH 28 Mei – Penganjuran Rumah Terbuka Kerajaan Negeri Melaka dan majlis rumah terbuka di setiap 28 Dewan Undangan Negeri (DUN) bakal menjadi satu acara tahunan, kata Ketua Menteri Datuk Seri Utama Sulaiman Md Ali.

Beliau berkata, ia berikutan sambutan yang diterima daripada orang ramai cukup menggalakkan sejak penganjuran Rumah Terbuka diadakan bermula 3 Mei lalu.

Katanya lagi, dengan konsep rumah terbuka unik yang ditampilkan dis etiap kawasan juga menjadi antara faktor penyumbang kemeriahan sambutan Aidilfitri di Melaka, tahun ini.

“Terima kasih diucapkan kepada semua wakil rakyat yang mana saya tertarik dengan kaedah sambutan yang dilakukan mereka. Cukup unik, ada yang menampilkan beca, kereta kuda, alunan selawat dan lain-lain yang menjadi daya penarik pada tahun ini.

“Saya percaya untuk tahun-tahun mendatang, semua wakil rakyat akan cuba membuat lebih banyak kelainan untuk menarik kehadiran orang ramai khususnya masyarakat di kawasan masing-masing,” katanya.

Beliau berkata demikian ketika ditemui pemberita pada Majlis Rumah Terbuka Aidilfitri Kerajaan Negeri Melaka di Pusat Dagangan Antarabangsa Melaka (MITC), di sini, hari ini.

Majlis itu turut diserikan dengan kehadiran Yang di-Pertua Negeri Tun Seri Setia Mohd Ali Mohd Rustam dan isteri Toh Puan Asmah Abd Rahman; Setiausaha Kerajaan Negeri Datuk Zaidi Johari; Speaker DUN Datuk Wira Ibrahim Durum; EXCO Kanan Pelaburan dan Perindustrian Negeri Datuk Seri Ab Rauf Yusoh; Menteri Pengangkutan Datuk Seri Dr Wee Ka Siong; barisan EXCO Kerajaan Negeri, Ahli Dewan Undangan Negeri (ADUN) dan ketua-ketua jabatan.

Mengulas mengenai sambutan rumah terbuka itu, Sulaiman berkata, setakat jam 3 petang, tidak kurang 25,000 pengunjung telah hadir memeriahkan majlis berkenaan.


Seramai 10,317 individu muflis sepanjang PKP

KUALA LUMPUR 28 Sept. – Seramai 10,317 individu diisytihar muflis sepanjang tempoh Perintah Kawalan Pergerakan (PKP) mulai Mac 2020 hingga Julai lalu susulan pandemik COVID-19, kata Perdana Menteri Datuk Seri Ismail Sabri Yaakob.

Memetik data Jabatan Insolvensi Malaysia (MdI), beliau berkata Selangor mencatatkan jumlah individu paling tinggi diisytihar muflis iaitu seramai 2,555 orang, diikuti Wilayah Persekutuan (1,288 orang) dan 792 orang di Johor.

“MdI tidak mempunyai rekod mengenai jumlah pekerja yang diberhentikan sepanjang tempoh PKP memandangkan MdI hanya bertindak untuk mengendalikan pentadbiran kes kebankrapan individu dan pentadbiran kes syarikat yang telah mendapat perintah penggulungan daripada mahkamah,” katanya dalam jawapan bertulis di Dewan Rakyat semalam.

Beliau menjawab soalan Lim Lip Eng (PH-Kepong) yang ingin tahu bilangan syarikat gulung tikar dan data pekerja diberhentikan bagi 2020 dan 2021 serta bantuan ekonomi khusus kepada pengusaha yang menamatkan perniagaan dan individu hilang pekerjaan dalam tempoh PKP.

Ismail Sabri berkata berdasarkan input Kementerian Kewangan (MOF), kerajaan tidak menyediakan bantuan khusus untuk peniaga yang menamatkan perniagaan, sebaliknya mengambil pendekatan memberi bantuan dan insentif untuk menyokong kelangsungan perniagaan mereka.

“Sehubungan itu, pelbagai program dan inisiatif dilaksanakan melalui Pakej Rangsangan Ekonomi dan bantuan kewangan yang telah diumumkan dengan fokus untuk menyokong perniagaan mereka dan melindungi rakyat,” katanya.

Ismail Sabri berkata antara inisiatif itu ialah Geran Khas Prihatin, Program Subsidi Upah, pengecualian levi, moratorium pembayaran balik pinjaman, skim kredit mikro, elaun mencari pekerjaan, bantuan kehilangan pendapatan dan kemudahan pengeluaran Kumpulan Wang Simpanan Pekerja (KWSP) serta bantuan khas COVID-19.


SPR jadi tumpuan esok, umum tarikh penting PRU15

KUALA LUMPUR, 19 Okt – Tumpuan seluruh negara esok akan terarah kepada Suruhanjaya Pilihan Raya (SPR), yang akan mengadakan mesyuarat khas bagi menentukan tarikh penting Pilihan Raya Umum Ke-15 (PRU15), susulan pembubaran Parlimen Ke-14 berkuat kuasa 10 Okt lepas.

Mesyuarat yang dijadualkan bermula pukul 10 pagi itu, dijangka berlangsung selama dua jam, diikuti pengumuman oleh Pengerusi SPR Tan Sri Abdul Ghani Salleh.

SPR juga akan mengumumkan jumlah pemilih berdaftar, jumlah petugas pilihan raya, jumlah premis yang akan digunakan sebagai pusat mengundi, saluran mengundi, peruntukan keseluruhan dan garis panduan pengundian.

Sebelum ini, PRU yang menyaksikan pilihan raya di peringkat Parlimen dan Dewan Undangan Negeri (DUN) seluruh negara (kecuali Sarawak) dijalankan secara serentak.

Kali ini, hanya negeri Pahang, Perak dan Perlis yang akan melaksanakan pilihan raya negeri masing-masing bersekali dengan peringkat Parlimen, berikutan langkah ketiga-tiga negeri berkenaan membubarkan DUN masing-masing.

Manakala negeri negeri diterajui PH iaitu Pulau Pinang, Negeri Sembilan dan Selangor serta negeri yang diterajui PAS iaitu Terengganu, Kelantan dan Kedah tidak membubarkan DUN dan tidak ada pilihan raya peringkat DUN diadakan.

Negeri-negeri yang baru sahaja mengadakan pilihan raya negeri seperti Sabah (September 2020), Melaka (November 2021), Sarawak (Disember 2021) dan Johor (Mac 2022) juga baru sahaja mengadakan pilihan raya negeri masing masing.

Ketika Perdana Menteri Datuk Seri Ismail Sabri Yaakob mengumumkan pembubaran Parlimen Ke-14, beliau turut mengesyorkan negeri-negeri kecuali Sabah, Sarawak, Melaka dan Johor (masih belum mencapai tempoh matang) untuk membubarkan DUN masing-masing, bagi membolehkan pilihan raya peringkat Parlimen dan DUN diadakan serentak.

Pahang negeri pertama yang membubarkan DUN pada 14 Okt, diikuti Perlis pada hari sama. Perak pula mengumumkan pembubaran DUN pada 17 Okt.

Ini bermakna, pilihan raya akan diadakan di 222 kerusi parlimen di seluruh negara, serta 42 DUN di Pahang, Perlis (15 DUN) dan Perak (59 DUN).

PRK DUN Bugaya pula dijangka diadakan bersekali dengan PRU15, berikutan kematian penyandangnya Manis Muka Mohd Darah pada 17 Nov 2020 dan tertangguh ekoran proklamasi darurat bagi mencegah penularan pandemik COVID-19.

Pada 7 Okt lepas, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan menamatkan enam ordinan dan proklamasi darurat bagi menangguhkan PRK Parlimen Batu Sapi, Gerik dan DUN Bugaya yang diisytiharkan pada November dan Disember 2020, berkuat kuasa 6 Okt lepas.

Sebelum pembubaran Parlimen diumumkan secara rasmi lagi, pelbagai spekulasi beredar di media sosial berkenaan tarikh PRU15 dengan kebanyakannya menjangkakan ia akan diadakan selewat-lewatnya pada pertengahan November, berikutan ramalan berlaku bencana banjir akibat Monsun Timur Laut.

Susulan itu, persiapan SPR kali ini dijangka agak berbeza memandangkan sekolah atau dewan yang lazimnya digunakan sebagai pusat mengundi mungkin akan dijadikan pusat pemindahan sementara (PPS) mangsa banjir.

Mengikut data SPR setakat Januari lepas, seramai 5.8 juta pemilih baharu akan ditambah kepada daftar pemilih semasa iaitu 15.3 juta, susulan pelaksanaan Pendaftaran Pemilih Secara Automatik (PPSA) pada 15 Dis 2021.


Malaysians must remain resilient in facing challenges – Muhyiddin

KUALA LUMPUR, Aug 30 – Prime Minister Tan Sri Muhyiddin Yassin has urged Malaysians to remain resilient and to face challenges with great determination while safeguarding the country’s independence.

In a three-minute video clip posted on his Facebook page today in conjunction with the 63rd National Day celebrations, the prime minister called on Malaysians to embrace the new norms wholeheartedly.

“It has been a long journey, 63 years of peace for the nation. We may be different, but we are all the same,” he said.

“O Allah, bless this country, bless the fallen heroes fighting for this country, do give us the strength to continue to progress as a successful nation.


Sasaran 10,000 penerima PJM setiap tahun – Adly

AYER KEROH 7 Mei – Kementerian Pertahanan meningkatkan sasaran 10,000 penerima Pingat Jasa Malaysia (PJM) berbanding 2,500 setiap bermula tahun ini.

Timbalan Menterinya, Adly Zahari berkata setakat ini seramai 122,000 veteran Angkatan Tentera Malayaia (ATM) di seluruh negara menerima penganugerahan pingat berkenaan.

“Sasaran kita setiap tahun sebelum ini adalah seramai 2,500 penerima namun ia ditingkatkan kepada 10,000 orang (setiap tahun) supaya proses penerimaan anugerah itu dipercepatkan,” katanya.

Beliau berkata demikian pada sidang media selepas menyempurnakan Majlis Penganugerahan PJM kepada 416 veteran ATM di Pusat Dagangan Antarabangsa Melaka (MITC) di sini, hari ini.

Mengulas lanjut, Adly berkata bagi mempercepatkan penganugerahan pingat berkenaan kepada baki penerima, kementeriannya menerusi Majlis Veteran Kebangsaan (MVK) pada 29 September tahun lalu memutuskan supaya Menteri Pertahanan mewakilkan pegawai pengurnia kepada panglima-panglima perkhidmatan ATM.

“Keputusan itu selari dengan hasrat kerajaan agar pengurniaan ini dapat dilakukan secara berterusan dan lebih kerap supaya tiada veteran ATM tertinggal menerima anugerah PJM,” katanya.

Untuk rekod, penerima anugerah PJM terdiri daripada pesara tentera yang telah berkhidmat atau terlibat dalam operasi secara berterusan selama tiga bulan dan ke atas atau telah bertugas secara langsung tidak kurang dari enam bulan di mana-mana pasukan atau formasi ATM bagi tempoh dari 1 Januari 1969 hingga 2 Disember 1989 bagi operasi menentang Parti Komunis Malaya (PKM).

Turut menerima pingat berkenaan, mereka yang berkhidmat bagi tempoh 1 Januari 1969 hingga 17 Oktober 1990 bagi operasi menentang Parti Komunis Kalimantan Utara (PKKU).

Selain itu, PJM turut dianugerahkan kepada veteran ATM yang terbunuh, cedera atau menjadi kurang upaya disebabkan oleh tugas menentang pengganas PKM dan PKKU.


UTeM rangkul tiga anugerah pengurusan tenaga terbaik

DURIAN TUNGGAL 31 Mac – Universiti Teknikal Malaysia Melaka (UTeM) diiktiraf sebagai organisasi pengurusan tenaga terbaik di peringkat kebangsaan dan juga Asia Tenggara.

Ianya susulan universiti itu meraih tiga kejayaan menerusi tiga kategori dalam Majlis Apresiasi Tenaga Kebangsaan (NEA) dan Anugerah Tenaga ASEAN (AEA ) 2021 yang diadakan di salah sebuah hotel di Kuala Lumpur baru-baru ini.

Naib Canselor UTeM, Profesor Dr Massila Kamalrudin berkata, kejayaan ini merupakan pencapaian yang membanggakan sekaligus mengharumkan nama UTeM di peringkat kebangsaan dan rantau Asia Tenggara.

Ujarnya, kejayaan di peringkat kebangsaan apabila dinobatkan sebagai pemenang bagi kategori Pengurusan Tenaga (Energy Management in Large Building) membawa pulang trofi dan RM 40,000.00.

“Kemuncak pengiktirafan amalan terbaik pengurusan tenaga UTeM apabila diiktiraf pemenang utama di peringkat Asia Tenggara dengan merangkul Energy Management in Buildings and Industries Awards bagi kategori Large Buildings dengan tajuk projek Sustainable Energy Management System in Public University: Towards a Smart and Dynamic Campus,” katanya dalam satu kenyataan di sini.

Semua anugerah berkenaan disampaikan oleh oleh Menteri Tenaga dan Sumber Asli, Datuk Seri Takiyuddin Hassan kepada wakil UTeM, Pengarah Pejabat Keselamatan Pekerjaan dan Kelestarian Alam Sekitar (PKA), Prof Madya Juhari Ab Razak dan kakitangannya.

Dr Massila berkata keberkesana Sistem Pengurusan Tenaga Lestari UTeM telah menyumbang kepada pengurangan emisi karbon dan meningkatkan Indeks Tenaga Bangunan (BEI) bagi kampus induk UTeM.

“BEI terkini adalah 145 kWj/m2 dan pengurangan emisi karbon sebanyak 3791.97 tan metrik Penjimatan pengunaan tenaga bagi tempoh tiga tahun adalah sebanyak 13,849,590 kwj.

Kejayaan ini telah membuktikan komitmen UTeM terus merintis dan menerajui bagi skop penggunaan tenaga secara cekap dan menyokong usaha ke arah pemuliharaan alam sekitar dengan mengurangkan emisi karbon .


Mangsa tren terpelanting akibat impak kuat perlanggaran

“Kemalangan  berlaku di laluan bawah tanah berhampiran KLCC dan impaknya sangat kuat, mengakibatkan ramai penumpang yang sedang duduk dan berdiri terpelanting,” katanya ketika dihubungi malam semalam.

“Tidak sampai 10 saat bergerak berlaku pelanggaran,” katanya, menambah kejadian itu menyebabkan dia mengalami kecederaan di kepala, kaki kiri dan dada.

Menurutnya, tidak lama selepas kejadian, pasukan keselamatan tiba dan mengeluarkan kesemua  penumpang termasuk dirinya yang kemudian dibawa ke Hospital Kuala Lumpur untuk rawatan lanjut.

“Keseluruhan video ini saya rekod sendiri dan saya baik-baik saja, tidak mengalami sebarang kecederaan. Syukur kepada Tuhan kerana melindungi saya. Bagi saya, kejadian ini adalah satu tragedi dan satu mimpi ngeri yang benar-benar berlaku dalam hidup saya,” kongsi Lim Mahfudz.

Katanya ada penumpang cedera akibat terkena serpihan cermin tingkap tren yang pecah dan ada yang terpelanting selepas tren itu berhenti secara mengejut.


Vaksinasi harian terus meningkat, capai sasaran 200,000 sehari

KUALA LUMPUR 16 Jun – Vaksinasi harian bagi Program Imunisasi COVID-19 Kebangsaan terus mencatatkan peningkatan dengan pemberian 215,876 dos semalam sekali gus mencapai sasaran vaksinasi harian yang ditetapkan kerajaan iaitu 200,000 dos sehari.

Menteri Kesihatan Datuk Seri Dr Adham Baba menerusi perkongsian di Twitter berkata, daripada jumlah pemberian vaksin semalam, seramai 160,226 individu menerima dos pertama manakala 55,650 individu menerima dos kedua.

Beliau berkata seramai 1,468,689 individu telah melengkapkan dua dos vaksin COVID-19 dan seramai 3,435,420 individu telah menerima dos pertama, menjadikan jumlah keseluruhan pemberian dos pertama dan kedua di negara ini adalah sebanyak 4,904,109.

Lima negeri yang mencatatkan penerima kedua-dua dos tertinggi ialah Selangor dengan 187,443 diikuti Sarawak (168,471); Johor (142,868); Perak (139,612) dan Kuala Lumpur (131,882).

Sementara itu, berdasarkan perkongsian laporan harian jumlah pendaftaran kumulatif vaksin, Dr Adham berkata seramai 13,837,410 pendaftaran direkodkan semalam, dengan perkembangan nasional sebanyak 59.10 peratus.


COVID: Sesi persekolahan diteruskan-Radzi

PUTRAJAYA 26 April. – Kementerian Pendidikan (KPM) komited meneruskan sesi persekolahan kerana prosedur operasi standard (SOP) di sekolah diyakini dapat mengawal penularan COVID-19, kata Menteri Kanan Pendidikan Datuk Dr Radzi Jidin.

Beliau berkata data-data yang diperolehi jelas menunjukkan bahawa sekolah adalah selamat dan bukan tempat pencetus kluster COVID-19 seperti yang dikatakan pelbagai pihak.

Data terkini Kementerian Kesihatan (KKM) menunjukkan daripada 99 kluster pendidikan, 52 daripadanya adalah melibatkan sekolah di bawah KPM dengan 2,274 kes.

“Daripada kes itu 1.42 peratus atau 1,559 kes melibatkan sekolah berasrama dan hanya 0.53 peratus atau 585 kes melibatkan sekolah bukan asrama, tidak sampai satu peratus pun,” katanya pada sidang media khas di sini hari ini.

Terdahulu menurut KKM setakat ini 60.8 peratus kes COVID-19 di Malaysia adalah kes sporadik dan baki 39.2 peratus melibatkan kes kluster.

“Jika kita lihat 60.8 peratus kes sporadik, dalam konteks ini, kanak-kanak terdedah (kepada COVID-19) di mana-mana saja, cumanya dalam keadaan di sekolah murid-murid berada dalam keadaan terkawal kerana SOP memang telah ditetapkan, bukan kita katakan yang kita ini sempurna (perfect) tetapi kita akan sedaya upaya memastikan jangkitan di sekolah dapat diminimakan dengan SOP yang kita tetapkan,” katanya.

Radzi berkata bagi memperketatkan pematuhan SOP di asrama, pihaknya akan menambah baik langkah-langkah pematuhan SOP melalui pasukan petugas khas yang ditubuhkan.

Setakat ini katanya SOP sekolah yang disahkan mempunyai kes positif diselaraskan iaitu ditutup dua hari dan Pusat Kesihatan Daerah (PKD) melaksanakan penilaian risiko sama ada untuk melanjutkan penutupan itu atau tidak.

Radzi berkata bagi kawasan zon merah dan di bawah Perintah Kawalan Pergerakan (PKP) kecuali PKP Diperketatkan (PKPD) sekolah tidak akan ditutup, namun kerajaan negeri boleh berbincang dengan kementerian jika risiko jangkitan memerlukan sekolah di sesuatu lokaliti ditutup dengan penilaian risiko daripada KKM.

“Ini bermakna ketika murid telah masuk ke sekolah walaupun kes tinggi, keadaan pembelajaran berlangsung dengan baik dan dalam keadaan yang selamat.

“Apabila kita turun ke bawah dan tanya anak-anak, mereka ‘excited’ ke sekolah. Guru-guru juga boleh lihat tahap penguasaan murid-murid, mereka menggunakan masa yang ada ini untuk membawa murid-murid ke tahap penguasaan minima, ibu-bapa juga mahu anak-anak ke sekolah,” katanya.

Beliau berkata keputusan untuk menutup sekolah pada ketika ini mungkin satu keputusan yang mudah, tetapi mungkin bukan satu keputusan yang tepat.

“Kalau kita pilih jalan mudah, itu (tutup sekolah) memang jalan mudah. Tetapi KPM berpandangan ‘mari kita lakukan perkara yang betul’. Adakah menutup sekolah keputusan yang tepat (pada masa ini)? Kita perlu buat keputusan berdasarkan data dan analisa,” katanya.


Banjir di Pitas, Sabah 719 terjejas

KOTA KINABALU, 8 Feb – Jumlah mangsa banjir dipindahkan di daerah Pitas naik mendadak pagi ini kepada 719 mangsa daripada 236 keluarga, berbanding 313 orang daripada 96 keluarga malam tadi.

Sekretariat Jawatankuasa Pengurusan Bencana Sabah dalam kenyataan memaklumkan empat pusat pemindahan sementara (PPS) masih dibuka dengan PPS Dewan Kampung Sinukab menempatkan mangsa teramai iaitu 510 mangsa daripada 170 keluarga.

Tiga PPS lain ialah Dewan Sekolah Kebangsaan (SK) Pekan Pitas II kekal menempatkan 81 mangsa daripada 29 keluarga; Dewan SK Rukom (55 mangsa daripada 17 keluarga); dan Dewan Kampung Kusilad (73 mangsa daripada 20 keluarga).

Sebanyak 10 kampung terlibat banjir susulan hujan lebat sejak Ahad lepas dengan dua kampung terbaharu yang dilanda bencana itu malam tadi ialah Kampung Boribi dan Kampung Untang-Untang/Mulung Kulung.

Lapan lagi kampung terbabit ialah Kampung Tambilidon, Kampung Kalumpang, Kampung Taka, Kampung Saab Darat, Kampung Rukom Ulu, Kampung Kusilad, Kampung Desa Seberang dan Kampung Kanibongan.

Cuaca pagi ini cerah di Papar, Kota Kinabalu dan kawasan lain di pantai barat Sabah, bagaimanapun hujan di kawasan utara antaranya Paitan, Labuk serta Sugut dan kawasan tengah antaranya Telupid dan Tongod.


PM Ismail Sabri tiba di London

LONDON, 10 Mei – Datuk Seri Ismail Sabri Yaakob tiba di sini awal pagi Selasa untuk menghadiri beberapa acara di ibu kota ini.

Ketibaan Perdana Menteri di Lapangan Terbang Luton pada 2 pagi (9 pagi waktu Malaysia) disambut Pesuruhjaya Tinggi Malaysia di United Kingdom Zakri Jaafar.

Timbalan Pesuruhjaya Tinggi Malaysia Zahid Rastam serta ketua-ketua jabatan dan agensi Malaysia yang berpejabat di London menyambut ketibaan Ismail Sabri di hotel penginapannya.

Perdana Menteri, yang dalam perjalanan ke Washington DC bagi menghadiri Sidang Kemuncak ASEAN-Amerika Syarikat, dijadual melawat Pameran Tenun Pahang: Menyulam Harapan yang diadakan sempena London Craft Week di bangunan Suruhanjaya Tinggi Malaysia di Belgrave Square, di sini.

Beliau turut dijadual menghadap Raja Permaisuri Agong Tunku Hajah Azizah Aminah Maimunah Iskandariah, yang berada di London bagi pameran yang julung kali diadakan itu.

Pameran Tenun Pahang Diraja bermula semalam diadakan selama seminggu sehingga Ahad (15 Mei) antara lain memperagakan tenunan dari penjara, yang menampilkan tenunan tradisional lengkap dengan penenun bertugas, fabrik arkib dari Muzium Pahang dan pilihan pakaian Tunku Azizah sendiri, selain koleksi Tenun peribadi.


Terus perkasa usahawan Wanita Melaka – Kalsom

AYER KEROH 25 Mac- Usaha memperkasa semula usahawan wanita Melaka terjejas akibat COVID-19 dan banjir melanda negeri ini hujung tahun lalu dijalankan secara berterusan dengan mempelbagaikan aktiviti ekonomi.

EXCO Hal Ehwal Wanita, Pembangunan Keluarga dan Kebajikan negeri Datuk Kalsom Nordin berkata, antara aktiviti dijalankan bagi menjayakan perkara itu adalah dengan menganjurkan ekspo pada Ramadan ini.

“Dengan adanya usaha sebegini termasuk kolobrasi dengan syarikat besar, kita boleh membantu wanita agar tidak terlalu bergantung kepada kewangan suami atau keluarga. Mereka perlu ada dompet (kewangan) sendiri.

“Pelbagai aktiviti kita akan lakukan untuk memperkasa usahawan wanita menjelang Ramadan, aktiviti-aktiviti itu nanti kita akan maklum dari masa ke semasa,” katanya.

Beliau berkata demikian sidang media selepas merasmikan Majlis Pelancaran Ekspo Jualan Al-Quran sempena Jualan Pra Ramadan di Hotel Muzaffar di sini hari ini.

Dalam pada itu, Kalsom berkata ekspo Jualan Al Quran tersebut mampu menjadi pemangkin kepada kebangkitan usahawan wanita di Melaka yang sebelum ini terjejas akibat pelbagai sebab.

“Selain pameran al-Quran terdapat 18 geraiooth yang turut serta. Walaupun produk mereka tidak besar namun ia masih mampu memberi impak untuk bangkit terutama menjelang Ramadan ini,” katanya.


Suami isteri didakwa subahat, salah guna kedudukan

Hazliza, 48, didakwa menggunakan jawatannya dengan mencadangkan pelantikan Nilai Harta Consultant Sdn Bhd yang Shahril Nizam mempunyai kepentingan dalam syarikat terbabit bagi melaksakan kerja penilaian berkenaan.

Cadangan tersebut bagi melaksanakan kerja-kerja penilaian kadaran bagi harta-harta khas (Klang Utara) dengan harga kerja RM251,000 dan kerja-kerja penilaian kadaran fasa 4 bagi sebahagian harta di kawasan operasi 2 melibatkan harga kerja RM324,360.

Pertuduhan mengikut Seksyen 23 (1) Akta Suruhanjaya Pencegahan Rasuah Malaysia 2009 (SPRM) dan boleh dihukum di bawah Seksyen 24 (1) Akta yang sama.

Sementara itu, Shahril Nizam, 48, dituduh bersuhabat dengan Hazliza bagi menggunakan kedudukan isterinya untuk mencadangkan Syarikat Nilai Harta Consultant Sdn Bhd yang mempunyai kepentingan terhadapnya untuk melaksanakan kerja-kerja tersebut.

Pertuduhan mengikut Seksyen 28(1) (c) Akta SPRM 2009 yang dibaca bersama Seksyen 23(1) Akta yang sama dan boleh dihukum di bawah Seksyen 24(1) Akta yang sama.

Jika sabit kesalahan, mereka boleh dipenjarakan maksimum 20 tahun dan didenda tidak kurang daripada lima kali ganda nilai suapan atau RM10,000 mengikut mana-mana yang lebih tinggi.

Hakim Rozilah Salleh membenarkan mereka masing-masing diikat jamin RM30,000 dengan seorang penjamin yang berlainan serta perlu menyerahkan pasport kepada mahkamah selain melapor diri di pejabat SPRM berdekatan setiap bulan.

Pendakwaan dikendalikan Timbalan Pendakwa Raya SPRM Selangor Noryusriza Zulkifli manakala Hazliza diwakili peguam, V.S Selvanteran dan Shahril Nizam diwakili peguam, Nurfatin Amirah Mohd Shaari.


Polis buru tiga lelaki bantu siasatan kes bunuh di Kajang

KUALA LUMPUR, 18 Jan – Polis sedang berusaha mengesan tiga lagi suspek kes bunuh seorang lelaki di Pangsapuri Jade Hill, Kajang pada Sept 2020.

Ketua Polis Daerah Kajang ACP Mohd Zaid Hassan berkata mereka terdiri daripada N. Vesnu, 32, alamat terakhir Taman Muhibah, Kajang; V. Sugumaran, 34, alamat terakhir di Taman Cendana, Sungai Chua, Kajang; dan S. Tinakaran, 33, alamat terakhir di Taman Asa Jaya, Kajang, Kajang.

Beliau berkata sehingga kini enam lelaki ditahan bagi membantu siasatan kes berkenaan, dengan dua daripada mereka telah didakwa di Mahkamah Tinggi Shah Alam, mengikut Seksen 302 Kanun Keseksaan kerana membunuh.

“Polis masih giat mengesan tiga lagi suspek yang dipercayai terlibat dalam kes pada 13 September 2020 lepas, melibatkan kematian seorang lelaki berumur 26 tahun yang ditemukan dengan kesan kecederaan di seluruh badan dipercayai akibat dipukul dengan objek tumpul,” katanya dalam kenyataan hari ini.

Beliau berkata orang ramai yang mempunyai maklumat berhubung kejadian itu atau individu yang sedang dicari, diminta menghubungi mana-mana balai berdekatan atau berhubung terus dengan Pegawai Penyiasat ASP S. Vekram dengan menelefon 019-4737108.


Piala Thomas: Pemain Malaysia Telah lakukan yang terbaik – Ahmad Faizal

BANGKOK,  13 Mei – Perasaan gementar dan terlalu berhati-hati dilihat memberi kesan kepada pemain Malaysia yang menyebabkan kekalahan mengejut kepada India dalam perlawanan suku akhir Piala Thomas malam tadi.

Menteri Belia dan Sukan Datuk Seri Ahmad Faizal Azumu berkata para pemain telah melakukan yang terbaik, namun nasib tidak menyebelahi mereka.

“Pemain kita boleh melakukan lebih baik lagi.  Saya nampak dalam perlawanan-perlawanan sebelum ini, mereka melakukannya dengan sangat baik.  Kesemua pemain telah mencuba dengan sebaik mungkin. Itu yang kita harapkan. Namun, nasib tidak menyebelahi kita,” katanya kepada Bernama ketika ditemui di Impact Arena di sini.

Sebelum itu, Ahmad Faizal bersama Duta Malaysia di Thailand, Datuk Jojie Samuel hadir menyaksikan perlawanan suku akhir Piala Thomas antara Malaysia dan India.

Malaysia yang mengalami kemarau kejuaraan selama tiga dekad sejak kali terakhir menjuarai Piala Thomas pada 1992 di Kuala Lumpur, kalah 2-3 kepada India dalam perlawanan suku akhir di sini malam tadi.


Banjir: PM akan pastikan semua pihak lancarkan urusan pemberian bantuan kepada mangsa

KUALA LUMPUR, 5 Jan – Perdana Menteri Datuk Seri Ismail Sabri Yaakob akan memastikan  setiap pihak menggalas tugas masing-masing sebaiknya dalam melancarkan urusan pemberian bantuan-bantuan kerajaan berikutan bencana banjir yang melanda negara.

“Saya turut mengingatkan anggota Kabinet bahawa semua orang mempunyai peranan masing-masing dalam menghadapi krisis kesihatan, ekonomi dan bencana yang melanda negara.

“Saya yakin dan percaya, dengan tumpuan dan dedikasi dari semua, cabaran ini dapat kita lalui dengan tenang, sebagai sebuah Keluarga Malaysia,” katanya dalam catatan di laman Facebooknya hari ini.

Perdana Menteri berkata ia merupakan antara dibincangkan dalam Mesyuarat Kabinet pertama tahun ini yang dipengerusikannya di Perdana Putra, Putrajaya pagi tadi.

Menurutnya antara penekanan mesyuarat berkenaan adalah isu pengurusan banjir dan pasca banjir  serta penangguhan ibadah umrah bagi jemaah Malaysia atas sebab penularan varian Omicron di Tanah Suci.

Ismail Sabri dalam ciapan di Twitternya pula memaklumkan 36,087 atau 76 peratus ketua isi rumah telah menerima Bantuan Wang Ihsan (BWI), setakat 1 tengah hari tadi.

Kerajaan sebelum ini mengumumkan Bantuan Banjir Keluarga Malaysia antaranya meliputi BWI  sebanyak  RM1,000 kepada setiap ketua isi rumah berbanding RM500 sebelum ini.

Bayaran bantuan berkenaan disalurkan sejak 27 Dis tahun lepas, iaitu 10 hari selepas kejadian banjir agak luar biasa yang melanda beberapa negeri termasuk Selangor, Pahang dan Negeri Sembilan. – BERNAMA


Zii Jia mara ke suku akhir kejohanan dunia

KUALA LUMPUR, 17 Dis – Pemain perseorangan lelaki utama negara Lee Zii Jia dan beregu campuran Goh Soon Huat-Shevon Lai Jemie mara ke suku akhir Kejohanan Dunia BWF 2021 di Huelva, Sepanyol awal hari ini.

Pemain nombor tujuh dunia Zii Jia menyingkirkan Hans-Kristian Vittinghus dari Denmark 21-15, 15-21, 21-10 selepas perlawanan selama 58 minit pada pusingan ketiga.

Penyandang juara All England itu akan menghadapi pertembungan hebat menentang seorang lagi pemain Denmark, Anders Antonsen yang juga pemain nombor tiga dunia, dalam memburu penampilan sulungnya dalam separuh akhir pada kejohanan dunia itu.

Pada Kejohanan Dunia 2019 di Basel, Switzerland, Zii Jia tersingkir pada suku akhir, apabila tewas 12-21, 8-21 kepada bintang Jepun, Kento Momota.

“Saya gembira memperoleh kemenangan ke atas Vittinghus, seperti biasa ia perlawanan yang sangat sukar. Saya fikir secara mental dan fokus, saya tercicir pada perlawanan kedua tetapi cuba bangkit daripada set ketiga. Keadaan saya agak tidak baik…tetapi saya gembira dapat mara ke suku akhir.

“Antonsen adalah kawan baik saya, beliau pemain yang sangat bagus dan matang, persembahannya juga lebih stabil daripada saya. Jadi, perlawanan nanti akan sukar, saya perlu persiapkan diri,” katanya kepada media Persekutuan Badminton Dunia (BWF).

Sementara itu, Soon Huat-Shevon menewaskan Yeung Ming Nok-Ng Tsz Yau dari Hong Kong 21-8, 19-21, 21-19 dalam satu lagi perlawanan pusingan ketiga, untuk berhadapan tugas berat menentang Dechapol Puavaranukroh-Sapsiree Taerattanachai dari Thailand.

Terdahulu, dua beregu lelaki bebas – pemenang pingat perak Rio 2016, Goh V Shem-Tan Wee Kiong dan Yew Sin-Teo Ee Yi – turut berjaya ke peringkat suku akhir.- BERNAMA


PRN Johor: PAS nafi tak puas hati pembahagian kerusi

Pengarah Pilihan Raya PAS Pusat Datuk Seri Muhammad Sanusi Md Nor menjelaskan rundingan pengagihan kerusi masih berjalan dan jumlah sebenar kerusi yang akan ditandingi parti-parti komponen PN ketika ini belum ditentukan.

“Parti-parti yang berkolaborasi dalam PN sedang berunding, agihan kerusi berdasarkan kriteria contohnya kekuatan jentera sesuatu parti di tempat itu, penerimaan pengundi pada calon yang akan dikemukakan, benda-benda itu sedang dipertimbangkan,” katanya pada sidang media selepas Majlis Sarapan Silaturahim Jentera Pilihan Raya PN Parlimen Pulai, di sini hari ini.

Beliau berkata demikian ketika diminta mengulas mengenai khabar angin PAS tidak berpuas hati dengan jumlah kerusi yang diberikan pada PRN Johor.

Menteri Besar Kedah itu berkata calon PAS yang akan bertanding pada PRN Johor adalah terdiri daripada golongan profesional dan orang muda manakala jentera PAS seluruh negara bersedia membantu dalam PRN Johor, namun jumlahnya belum dipastikan kerana bergantung kepada prosedur operasi standard (SOP).

Sementara itu, Ahli Dewan Undangan Negeri (ADUN) Jeneri itu berkata PAS mengharapkan agar kerjasama dalam PN akan membawa kejayaan pada PRN Johor dan meminta rakyat Johor untuk bersama PN membuat pilihan baharu bagi membentuk kerajaan lebih stabil.

“Saya rasa dalam PN, kestabilan dan keharmonian dapat dipupuk dengan lebih baik seperti yang berlaku di negeri lain,” katanya. – BERNAMA


Usia bukan penghalang warga emas duduki SPM

Meskipun usianya sudah menjangkau 65 tahun, Salman mempunyai keazaman yang tinggi untuk menduduki peperiksaan Sijil Pelajaran Malaysia (SPM) buat pertama kali hari ini.

Salman adalah antara 645 calon persendirian daripada keseluruhan 16,554 jumlah calon SPM 2020 di Negeri Sembilan yang menduduki peperiksaan itu bermula hari ini.

Beliau yang juga bekas Timbalan Pengarah Tourism Malaysia telah bersara pada 2012 berkata, keputusan itu dibuat kerana ingin membuktikan kepada masyarakat khususnya golongan muda bahawa usia bukan penghalang untuk menimba ilmu dan memperoleh kejayaan.

“Dulu saya ambil peperiksaan Malaysia Certificate of Education (MCE) pada 1973, semua subjek dalam Bahasa Inggeris. Kemudian saya melanjutkan pelajaran di Institut Teknologi Mara dalam bidang Pentadbiran Awam. Sekarang saya ingin cabar diri saya untuk ambil SPM pula.

“Saya juga ingin beri contoh dan motivasi kepada anak cucu saya. Usia bukan penghalang untuk belajar, menuntut ilmu adalah proses sepanjang hayat,” katanya kepada pemberita selepas menduduki peperiksaan Bahasa Melayu Kertas 1 di Sekolah Menengah Kebangsaan King George V di sini hari ini.

Salman berkata, keinginan untuk menduduki peperiksaan awam itu timbul sejak tahun lepas, namun terpaksa menangguhkan hasratnya itu susulan penularan wabak COVID-19.

Anak jati Negeri Sembilan itu turut berkongsi persediaan bagi menghadapi SPM kali ini, beliau membeli beberapa buku ulang kaji sejak tahun lepas dan adiknya yang bertugas sebagai guru turut memberi tunjuk ajar serta mengikuti pembelajaran secara dalam talian jika ada kelapangan.

“Keluarga saya banyak beri sokongan dan galakan. Saya tidak malu, saya tidak hairan apa-apa orang kata, kata orang tua belajarlah sampai ke negara China dan dari buaian hingga ke liang lahad,” katanya.

Dalam pada itu, bapa dua anak itu berkata, selain mengambil subjek Bahasa Melayu sebagai peringkat permulaan, beliau mengambil dua lagi mata pelajaran iaitu Bahasa Inggeris dan Sejarah selain berhasrat mengambil subjek lain tahun depan sekiranya mendapat keputusan cemerlang dalam SPM 2020.

Malaysia mencatat sejarah apabila seramai 401,105 calon di seluruh negara menduduki peperiksaan SPM 2020 dalam norma baharu ketika negara masih ‘berperang’ dengan COVID-19 yang dilaksanakan mengikut prosedur operasi standard (SOP) ketat.

Hari pertama peperiksaan dimulakan dengan subjek Bahasa Melayu Kertas 1 pada 8 pagi dan Bahasa Melayu Kertas 2 pada 2 petang ini dengan sebanyak 48,014 pengawas peperiksaan ditugaskan bagi memastikan pematuhan sepenuhnya SOP.


Melaka bakal jadi destinasi terunggul pelancongan dunia

BANDA HILIR 5 Mac – Melaka bakal menjadi antara destinasi pelancongan terunggul di dunia menerusi pengenalan kempen Revitalise & Rejuvenate Melaka 2022 yang telah dilancarkan hari ini.

EXCO Pelancongan Negeri Datuk Muhammad Jailani Khamis berkata, kempen itu bertujuan memperkasa industri pelancongan negeri ini ke tahap global dan menjadikan Melaka sebagai antara tiga lokasi pelancongan popular di Malaysia.

Menurut beliau, ia juga selaras dengan Pelan Strategik Melakaku Maju Jaya 2035 (PSMJ 2035) iaitu di bawah Flagship 6: Melaka Negeri Pelancongan dengan menggariskan sebanyak lima strategi yang didukung dengan 18 program atau projek dan 64 petunjuk prestasi utama (KPI) memperkasa pelancongan dan pendidikan di tahap global.

“Kempen ini selaras untuk menjadikan Melaka di antara tiga destinasi pelancongan popular di Malaysia dan terunggul di dunia dengan memfokuskan pelancongan sejarah, warisan dan budaya.

Beliau berkata demikian ketika berucap mewakili Ketua Menteri Datuk Seri Utama Sulaiman Md Ali dalam Majlis Pelancaran Logo Revitalise & Rejuvenate Melaka 2022 serta Pelancaran Pencarian Pengunjung Ke-8 Juta Menara Taming Sari, di sini, hari ini.

Mengulas lanjut, Muhammad Jailani berkata, kerajaan negeri juga telah meneruskan kempen MELAKAN VISIT MELAKA PACKAGES 4.0 yang merupakan kesinambungan tiga kempen yang dianjurkan sebelum ini.

Kempen itu, jelasnya, bertujuan bagi menggalakkan rakyat Melaka melancong di dalam negeri sendiri dengan menawarkan diskaun sehingga 57 peratus kepada mereka yang bernombor kad pengenalan 04 atau beralamat di Melaka.

“Kempen kali ini akan melibatkan 33 lokasi pelancongan di Melaka berbanding kempen sebelum ini, yang hanya melibatkan 24 lokasi pelancongan dan akan berkuat kuasa mulai hari ini sehingga 31 Dis.

“Berita baik juga, kempen ini layak dinikmati oleh penjawat awam yang berkhidmat di Melaka. Hanya tunjukkan Kad Pengenalan atau Kad Pekerja di kaunter pelancongan sebelum anda membeli tiket pelancongan di 33 lokasi pelancongan yang ditawarkan,” katanya.


PSM dibuang dari ASTAF, diberi masa 14 hari untuk merayu

KUALA LUMPUR 20 Mei. – Persekutuan Sepak Takraw Asia (ASTAF) hari ini memutuskan untuk membuang Persatuan Sepak Takraw Malaysia (PSM) daripada pertubuhan itu, serta-merta.

Pengerusi Panel Disiplin ASTAF Yogender Singh Dahiya dalam satu kenyataan berkata, keputusan itu dibuat selepas mendengar pertuduhan yang dibuat oleh pendakwa yang dilantik ASTAF, yang diketuai oleh John Vasavan.

“Dengan penuh kesedihan, ASTAF terpaksa membuat keputusan sukar ini, tetapi ia terpaksa dilakukan demi kepentingan keseluruhan sukan sepak takraw, dan bagi menghantar satu peringatan kepada keluarga sukan yang lain, bahawa kelakuan tidak bertanggungjawab tidak seharusnya dibiarkan berlaku,” katanya.

Bagaimanapun beliau berkata, kini PSM diberikan 14 hari untuk merayu terhadap pertuduhan dan hukuman tersebut. Kegagalan berbuat demikian akan menyebabkan PSM dijatuhkan hukuman sebagai bersalah dan dibuang serta-merta.

PSM didakwa atas surat yang dikeluarkan Presidennya Datuk Seri Ahmad Ismail bertarikh 24 Februari, yang dihantar atas kapasitinya sebagai Timbalan Presiden ASTAF dan atas kedudukan ASTAF, kepada Lembaga Olimpik Asia (OCA) dan dihantar salinannya kepada Jawatankuasa Olimpik Antarabangsa (IOC).

Yogender Singh berkata, PSM bersalah kerana melanggar perjanjian bertulis yang diberikan kepada Persekutuan Sepak Takraw Antarabangsa (ISTAF) dan ASTAF pada 14 Mac 2008, iaitu: ‘untuk menyokong ISTAF dan ASTAF dalam mewujudkan dan mengekalkan pentadbiran persekutuan itu yang cekap.”

Pada 5 Mei, Ismail yang lebih dikenali sebagai ‘Tok Mat’ telah digantung 15 tahun dalam semua peringkat aktiviti sepak takraw bermula 6 Mei oleh Panel Disiplin ASTAF.


Yasin lega tuduhan edar dadah babitkan hukuman gantung ditarik balik

PETALING JAYA, 6 Julai – Penyanyi nasyid dan komposer, Muhammad Yasin Sulaiman hari ini terlepas daripada dakwaan mengedar dadah yang memperuntukkan hukuman mati atau penjara seumur hidup selepas pihak pendakwaan menarik balik pertuduhan.

Pengarah Pendakwaan Selangor Khairul Azreem Mamat memaklumkan kepada Majistret Muhammad Iskandar Zainol bahawa pihaknya turut memohon supaya Muhammad Yasin, 47, dilepas tanpa dibebaskan (DNAA) bagi kesalahan itu dan dia akan dituduh dengan dua pertuduhan baharu.

Peguam Ariff Azami Hussein, Mohd Yusmadi Mohd Yusoff dan Azizul Syariman Mat Yusoff yang mewakili Muhammad Yasin tidak membantah permohonan itu.

Muhammad Iskandar kemudian melepas tanpa membebaskan tertuduh daripada pertuduhan mengedar dadah mengikut Seksyen 39B(1)(a) Akta Dadah Berbahaya 1952 yang membawa hukuman mati atau penjara seumur hidup dan jika tidak dijatuhkan hukuman mati, dijatuhkan hukuman sebatan tidak kurang daripada 15 sebatan, jika sabit kesalahan.

Sebelum ini Muhammad Yasin didakwa mengedar dadah jenis ganja anggaran berat 214 gram di kediamannya di Persiaran Surian Damansara Indah Resort Home, PJU 3, Kota Damansara di sini pada 5.30 petang, 24 Mac lepas.

Dia didakwa memberikan dirinya dadah jenis ’11-nor-delta-9 tetrahydrocannabinol-9- carboxylic acid’ di Pejabat Narkotik Ibu Pejabat Daerah (IPD) Petaling Jaya, pada 11.05 malam, 24 Mac lepas.

Pelantun lagu Mimpi Laila itu dituduh mengikut Seksyen 15(1)(a) Akta Dadah Berbahaya dan boleh dihukum di bawah Seksyen 15 (1) akta yang sama, yang membawa hukuman denda tidak lebih RM5,000 atau dikenakan penjara maksimum dua tahun, jika sabit kesalahan.

Sementara itu, di hadapan Hakim Mahkamah Sesyen Jamaludin Mat, dia juga mengaku tidak bersalah atas satu lagi pertuduhan baharu iaitu memiliki dadah jenis kanabis seberat 193.7 gram.

Muhammad Yasin dituduh melakukan perbuatan itu di kediamannya pada 5.30 petang, 24 Mac lepas dan pertuduhan mengikut Seksyen 6 Akta Dadah Berbahaya 1952 dan boleh dihukum di bawah Seksyen 39A(2) akta sama yang memperuntukkan hukuman penjara seumur hidup atau tidak kurang lima tahun dan boleh dikenakan hukuman sebat tidak kurang 10 sebatan, jika sabit kesalahan.

Sebelum ini, di mahkamah sama, Muhammad Yasin mengaku tidak bersalah atas tuduhan menanam 17 pokok dalam pasu plastik berisi tanah dan daripadanya kanabis di kediamannya pada tarikh dan masa sama.

Pertuduhan dikemukakan mengikut Seksyen 6B (1) (a) Akta Dadah Berbahaya dan boleh dihukum di bawah Seksyen 6B (3) akta sama, yang memperuntukkan penjara seumur hidup dan sebat tidak kurang daripada enam sebatan, jika sabit kesalahan.

Permohonan ikat jamin terhadap Muhammad Yasin yang ditahan di Penjara Sungai Buloh, bagi ketiga-tiga pertuduhan itu akan didengar pada 22 Ogos ini.

Ketika ditemui di luar mahkamah, Muhammad Yasin berkata beliau lega selepas pertuduhan mengedar dadah yang memperuntukkan hukuman gantung sampai mati ditarik balik.

“Alhamdulillah, saya mengikut proses dan peruntukan undang-undang sedia ada, dan saya amat bersyukur. Saya mengucapkan terima kasih kepada rakan dan keluarga yang banyak memberikan sokongan, merekalah sumber kekuatan utama saya,” katanya.


Jenazah Adibah Noor selamat dikebumi

KUALA LUMPUR, 19 Jun – Jenazah penyanyi dan pelakon terkenal Adibah Noor Mohamed Omar, 51, selamat dikebumikan di Tanah Perkuburan Islam Taman Keramat Permai di sini, tengah hari ini.

Pengebumian Adibah berjalan lancar dengan dihadiri bapanya Mohamed Omar Zainal Abidin, 87, dan ahli keluarga serta lebih 100 kenalan rapat dan rakan artis.

Antara selebriti yang hadir Datuk Afdlin Shauki, Datuk Hans Isaac, Datuk M. Nasir, Nikki Palikat, Remy Ishak, Linda Onn dan Ziana Zain.

Suasana sedih dan pilu menyelubungi ketika jenazah Allahyarhamah tiba di tanah perkuburan, dengan rata-rata hadir sejak awal pagi bagi memberikan penghormatan terakhir.

“Dia selalu beri teguran untuk utamakan diri sendiri, dia pun berkongsi ada mengalami pendarahan mengejut yang terlalu banyak ketika buat show. Selepas itu dia kata dia buat pemeriksaan di hospital, tiada apa-apa.

“Tetapi rupanya itu adalah tanda awal dia ada kanser. Kita pun tidak sangka sebab dia jenis yang ceria dan apabila sedih pun dia sentiasa buat orang gelak,” katanya ketika ditemui pemberita di masjid berkenaan.

“Dia selalu (suarakan) isu pasal kebajikan orang lain dalam industri, dia sentiasa berjuang untuk kepentingan orang lain, dia tidak pernah mengeluh mengenai diri sendiri,” katanya.


Dua cubaan seludup dadah pada malam raya tumpas

PUTRAJAYA 13 Mei. – Polis Diraja Malaysia (PDRM) dan Pasukan Polis Marin (PPM) menumpaskan cubaan pengedar dadah untuk menyeludup dadah ke negara jiran pada malam raya.

Pengarah Jabatan Siasatan Jenayah Narkotik (JSJN) Bukit Aman Datuk Razarudin Husain berkata, dua cubaan menyeludup dadah ke negara jiran ditumpaskan di Melaka dan Muar, Johor semalam.

“Pengedar dadah ini sentiasa mencari peluang, di Melaka pihak JSJN menangkap dua lelaki yang datang dari Johor cuba menyeludup dadah jenis syabu seberat 100.4 kilogram manakala di Muar PPM berjaya menahan seorang lelaki dan merampas 84 kilogram syabu,” katanya.

Beliau berkata demikian kepada media selepas melakukan lawatan ke sekatan jalan raya (SJR) di sini hari ini, yang turut dihadiri Ketua Polis Daerah Putrajaya Asisten Komisioner Mohd Fadzil Ali.

Dalam pada itu, Razarudin berkata anggota PDRM terus menggalas tanggungjawab dengan penuh kecekalan walaupun sudah 422 hari menjalankan tugasan sepanjang pandemik COVID-19 melanda negara, dalam memastikan rakyat terus patuh kepada prosedur operasi standard (SOP) dan arahan Perintah Kawalan Pergerakan (PKP).

“Momentum dan semangat dalam kalangan anggota polis masih pada tahap sama namun perlu diingatkan mereka yang bertugas harus menjaga kesihatan, dari segi penugasan itu perlu ada waktu rehatnya, itu yang penting,” katanya.

Beliau juga menyarankan masyarakat agar terus mematuhi SOP untuk bersama-sama memerangi penularan COVID-19 dan saranan kerajaan adalah untuk kesejahteraan, kesihatan dan ekonomi.

Sementara itu, beliau berkata lawatan beliau hari ini bertujuan memberi semangat kepada anggota polis, Angkatan Tentera Malaysia (ATM) dan Jabatan Sukarelawan Malaysia (RELA) yang bertugas di SJR terutama pada hari pertama Syawal.

Beliau berkata empat SJR di sekitar Putrajaya mencukupi kerana penduduk di pusat pentadbiran ini mempunyai tahap pematuhan yang tinggi kerana kebanyakan mereka adalah penjawat awam yang jelas dengan pendekatan kerajaan dalam membendung wabak COVID-19.

Setakat 12 tengah malam tadi, Ibu Pejabat Polis Daerah (IPD) Putrajaya sudah memeriksa 1,168 individu dan 1,020 kenderaan serta 30 kereta diarah berpatah balik kerana tiada surat kebenaran rentas daerah.


PRN Johor: Kerjasama politik BN, PAS akan dikaji – Mohamad

Mohamad yang juga Timbalan Presiden UMNO bagaimanapun berkata setakat ini, majoriti daripada kepimpinan di semua peringkat bahagian dan akar umbi mahukan supaya BN bersendirian di dalam pilihan raya berkenaan.

“Bagaimanapun, peringkat pemimpin tertinggi akan meneliti dengan sebaik-baiknya sebelum apa jua keputusan yang hendak dibuat, supaya apa yang diputuskan nanti, semata-mata akan mendatangkan kebaikan kepada BN,” katanya pada sidang media di Bangunan UMNO Johor di sini hari ini.

Terdahulu, Mohamad menghadiri Majlis Pertemuan Pengerusi BN Datuk Seri Dr Ahmad Zahid Hamidi yang juga Presiden UMNO bersama MCA dan MIC Johor.

Isnin lepas, Pesuruhjaya PAS Johor Abdullah Husin dilaporkan akan berusaha untuk bertemu dengan pimpinan UMNO negeri dalam masa terdekat, bagi berbincang mengenai persefahaman dua parti itu dalam menghadapi PRN Johor atas semangat Muafakat Nasional (MN).

Ditanya mengenai kehadiran banyak parti politik yang akan menyertai PRN ini, sama ada akan memberi kelebihan atau kekurangan kepada BN, Mohamad berkata ‘lagi banyak lagi meriah’.

Ketika ditanya adakah dalam pertemuan Ahmad Zahid bersama MCA dan MIC Johor itu ada membincangkan mengenai pengagihan kerusi, beliau berkata ‘tidak ada dan belum lagi’.

“Kita tidak lagi sampai ke tahap berbincang tentang calon, kerana calon ini biarlah dilakukan dengan proses sebaik mungkin. Yang penting ialah kita nak cari formula macam mana hendak dapat meyakinkan pengundi-pengundi rakyat Johor, untuk berikan mandat semula kepada BN,” katanya.

Mengulas mengenai Majlis Pertemuan Pengerusi BN itu, Mohamad berkata gerak kerja secara bersepadu jentera BN dalam PRN Johor amat penting, bagi mencapai kemenangan dalam pilihan raya itu.

“Mana-mana pilihan raya, gerak kerja yang berfokus amat penting, ia bagi memastikan masing-masing tahu apa yang perlu dilakukan dan tidak ada kekeliruan sesama sendiri. Kerjasama antara parti dilihat sebagai satu gerakan kerja parti BN.

“Bukan bawa diri masing-masing UMNO dengan UMNO-nya, MCA dengan MCA-nya dan MIC dengan MIC-nya. Kita nak dilihat sebagai satu gerak jentera kerja parti yang besar…saya yakin jika ia dibuat dengan baik kita boleh mencapai kemenangan,” katanya. – BERNAMA


Sekolah dibenar periksa sijil vaksinasi guru

AYER MOLEK 1 Nov – Pihak sekolah diarahkan untuk membuat pemeriksaan sijil vaksinasi guru dalam aplikasi Mysejahtera bagi mengelakkan penipuan bermula, hari ini.

Menteri Kanan Pendidikan, Datuk Dr Mohd Radzi Md Jidin berkata, perkara itu penting bagi mewujudkan persekitaran sekolah berada dalam keadaan selamat dan terjamin.

Katanya, memandangkan hari ini adalah hari terakhir bagi semua penjawat awam diarahkan untuk mendapatkan vaksinasi, Kementerian Pendidikan Malaysia (KPM) amat tegas mengenai arahan itu.

“Mulai hari ini, pihak sekolah akan memeriksa sijil digital vaksinasi untuk memastikan setakat mana guru yang betul divaksin, maknanya periksa satu persatu sijil vaksinasi untuk memastikan yang mana sudah divaksinkan, mana yang tidak.

“Sebab kita tidak mahu ada kes-kes tertentu yang mana ada kes di mana (guru mengatakan) ada vaksin tetapi (sebenarnya) tidak divaksinkan dan sebagainya.

“Jadi kita akan pastikan setiap guru itu akan disemak sijil vaksin mereka oleh pihak sekolah bagi memastikan data terkini (jumlah guru yang divaksin dan tidak divaksin) yang tepat,” katanya.

Beliau berkata demikian pada sidang media selepas mengadakan lawatan di Sekolah Kebangsaan (SK) Ayer Molek di sini, hari ini, yang turut dihadiri Ketua Setiausaha Kementerian Pendidikan Malaysia (KPM), Datuk Yusran Shah Mohd Yusof.

Mengulas lanjut, Mohd Radzi berkata, langkah dibuat itu sejajar dengan pekeliling yang dikeluarkan Jabatan Perkhidmatan Awam (JPA) yang bakal mengenakan tindakan tatatertib dan boleh dibuang kerja.


Prospek pemulihan ekonomi Malaysia semakin cerah – PM

KUALA LUMPUR, 12 Sept – Prospek pemulihan ekonomi Malaysia nampak semakin cerah dengan aliran masuk bersih modal pelabur asing yang  didorong oleh kemajuan positif Pelan Pemulihan Negara (PPN), kata Perdana Menteri Datuk Seri Ismail Sabri Yaakob.

Menerusi catatan di akaun Facebooknya hari ini, beliau berkata petanda positif itu menetapkan nada dan hala tuju pemulihan ekonomi Malaysia yang lebih kukuh untuk suku keempat 2021.

Sejumlah RM7.7 bilion telah dicatatkan dari segi aliran masuk modal pelabur asing pada bulan Ogos dan ini merupakan nilai tertinggi sejak Jun 2020. Nilai ini juga telah mengimbangi aliran keluar dua bulan sebelum itu,” katanya.

Menurut Perdana Menteri pelabur asing telah menjadi pembeli utama dengan pelaburan bersih di pasaran bon Ringgit berjumlah RM6.6 bilion pada Ogos 2021 berbanding negatif RM3.6 bilion pada Julai lepas sementara pelaburan bersih asing di dalam pasaran ekuiti bulan lepas mencecah RM1.1 bilion berbanding negatif RM1.3 bilion dalam bulan sebelumnya.

Selain itu, Ismail Sabri berkata  nilai harga pasaran ekuiti negara juga menjadi tarikan utama aliran masuk dana pelabur asing berbanding pasaran ekuiti negara lain di rantau ini.

Menurut Perdana Menteri kerajaan menjangkakan bahawa momentum pemulihan pada suku keempat 2021  akan diteruskan pada tahun hadapan, dengan faktor kepada pertumbuhan negara akan memanfaatkan pertumbuhan Keluaran Dalam Negara Kasar (KDNK) 2022 Malaysia.

“Bersama kita memantapkan lagi  Pelan Pemulihan Negara yang telah menambah baik situasi keseluruhan kesihatan awam serta pemulihan pembukaan sektor ekonomi secara beransur-ansur dengan adanya Program Imunisasi COVID-19 Kebangsaan (PICK), katanya.


Pengerusi baharu FINAS, MCMC akan diumum dalam tempoh seminggu – Fahmi

KUALA LUMPUR, 23 Feb – Pengerusi Perbadanan Kemajuan Filem Nasional (Finas) dan Pengerusi Suruhanjaya Komunikasi dan Multimedia Malaysia (MCMC) yang baharu akan diumumkan dalam tempoh seminggu, kata Menteri Komunikasi dan Digital Fahmi Fadzil.

“Pada masa sama, pengerusi MCMC akan diumumkan menjelang 1 Mac ini. Pengerusi interimnya memaklumkan ada beberapa perkara teknikal perlu diselesaikan, maka pengerusi perlu diumumkan dalam tempoh terdekat,” katanya pada sidang media di Pusat Media Parlimen, di sini hari ini.

Fahmi berkata bagi memudahkan liputan media di Dewan Rakyat, Kementerian Komunikasi dan Digital (KKD) dengan kerjasama pihak pentabiran Parlimen akan meningatkan mutu liputan Internet serta menyediakan keperluan lain bagi petugas media.

“Selain itu, aduan mengenai harga makanan di Parlimen yang agak mahal, saya akan cadangan kepada pihak berkaitan untuk kita perluaskan inisiatif Menu Rahmah di Parlimen.

“Parlimen ini juga tempat rakyat datang, jadi jika harga (makanan) tak mesra rakyat, ia akan memberi kesan…saya teliti supaya Menu Rahmah diperluaskan di sini, walaupun bukan bidang kuasa saya, tapi ada kewajaran untuk diadakan,” katanya.


Remaja 15 tahun mengaku rogol adik kandung sehingga lahirkan anak

JELEBU, 23 Feb – Seorang remaja lelaki berusia 15 tahun mengaku bersalah di Mahkamah Majistret di sini atas tuduhan merogol adik kandungnya sehingga melahirkan anak.

Mengikut pertuduhan pertama, tertuduh melakukan persetubuhan dengan adik kandungnya berusia 14 tahun di sebuah rumah di Palong antara 21 Jun 2022 hingga 30 Jun 2022 sekitar 11 malam hingga 12 tengah malam yang perhubungan tersebut tidak dibenarkan di bawah undang-undang atau hukum agama yang terpakai kepada tertuduh untuk berkahwin dengan mangsa.

Bagi pertuduhan kedua, remaja tersebut melakukan perkara yang sama pada 1 Sept 2022 hingga 10 Sept 2022 sekitar 11 malam hingga 12 tengah malam bersama mangsa di lokasi yang sama.

Kesalahan itu boleh dihukum di bawah Seksyen 376B (1) Kanun Keseksaan dan berdepan hukuman penjara selama tempoh tidak kurang daripada 10 tahun dan tidak lebih daripada 30 tahun dan hendaklah juga dihukum dengan sebatan.

Mahkamah menetapkan wang jaminan RM4,000 dengan seorang penjamin dengan syarat tambahan tertuduh perlu melaporkan diri di balai polis berdekatan setiap bulan sehingga kes selesai. Remaja itu juga perlu tinggal berasingan dengan mangsa dan dilarang menghubungi dan mendekati mangsa.

Mengikut fakta kes, pada 16 Feb lepas sekitar 6.08 pagi, pengadu yang merupakan seorang doktor dan petugas Klinik Kesihatan memaklumkan seorang kanak-kanak perempuan berusia 14 tahun telah bersalin di sebuah rumah di Felda Palong, Gemas.

Pegawai perubatan ke rumah tersebut mendapati mangsa berada di atas katil di ruang tamu bersama seorang bayi lelaki cukup sifat dalam keadaan uri masih bersambung.


20,000 orang hadir Rumah Terbuka Reezal Merican

KEPALA BATAS, 8 Mei – Rumah Terbuka Hari Raya Aidilfitri Menteri Perumahan dan Kerajaan Tempatan Datuk Seri Reezal Merican Naina Merican dihadiri kira-kira 20,000 rakyat berbilang kaum dalam suasana meriah di pekarangan Wisma UMNO Kepala Batas, di sini malam tadi.

Reezal Merican yang juga Ahli Parlimen Kepala Batas berkata sambutan rumah terbuka itu dilihat luar biasa kehadirannya dan orang ramai teruja menghadirinya berikutan tiada sambutan sedemikian sejak COVID-19 melanda negara.

“Setelah tiga tahun (tiada sambutan rumah terbuka), orang ramai macam nak balas balik malam ini dengan hadir beramai-ramai ke majlis ini…kami juga sediakan makanan lebih daripada biasa kerana percaya ramai yang akan hadir membawa semangat Keluarga Malaysia.

“Sebenarnya kehadiran masyarakat berbilang kaum dan pelbagai peringkat umur malam ini adalah semangat penting penduduk Kepala Batas dan rakyat Malaysia untuk raikan detik kebersamaan dapat berjumpa hanya untuk Aidilfitri.Terima kasih semua yang datang,” katanya kepada pemberita.

Majlis yang bermula pukul 8 malam itu turut dihadiri Yang Dipertua Pulau Pinang Tun Ahmad Fuzi Abdul Razak dan isteri Toh Puan Khadijah Mohd Noor serta pelbagai pemimpin termasuk bekas Perdana Menteri Datuk Seri Najib Tun Razak.

Majlis rumah terbuka itu dimeriahkan lagi dengan persembahan penyanyi nombor satu negara Datuk Seri Siti Nurhaliza dan penyanyi Siti Nordiana serta beberapa artis lain.

Tinjauan Bernama juga mendapati kebanyakan tetamu yang hadir bersama keluarga ke majlis yang berlangsung hingga 11 malam itu, turut memakai pakaian sedondon bagi menceriakan majlis rumah terbuka Aidilfitri berkenaan dan mereka turut mematuhi prosedur operasi standard (SOP) ditetapkan termasuk memakai pelitup muka.

Majlis berkenaan menyajikan pelbagai juadah hari raya antaranya ketupat, rendang, sate, nasi impit, kuih-muih, apom lenggang, apom balik, char kuetiau, pasembur dan pelbagai lagi.

Seorang pengunjung Mohd Razak Abdul Kassim, 36, berkata beliau bersama isteri dan tiga anaknya teruja untuk hadir ke rumah terbuka itu kerana ia merupakan majlis yang lazim dibuat namun tiada sejak dua tahun lepas berikutan COVID-19.

“Anak-anak (dua perempuan dan seorang lelaki) terutama yang paling kecil berusia enam tahun memang gembira dapat hadir majlis ini kerana dia belum pernah merasainya sebelum ini…lagi pula ada persembahan Siti Nurhaliza, majlis menjadi lebih meriah,” kata pekerja kilang itu.- BERNAMA


Keputusan SPM ulangan dikeluarkan Khamis depan

Kementerian Pendidikan (KPM) dalam kenyataan hari ini memaklumkan calon boleh membuat semakan keputusan tersebut secara dalam talian menerusi pautan myresultspmu.moe.gov.my bermula 10 pagi pada 20 Okt hingga 6 petang 26 Okt ini.

Selain itu, calon juga boleh memperoleh keputusan secara khidmat pesanan ringkas (SMS) untuk mendapatkan rumusan keputusan SPMU dengan menaip ‘SPMU (jarak) Nombor Kad Pengenalan (jarak) Angka Giliran’ dan hantar ke 15888.

SPMU 2022 yang dilaksanakan pada 12 hingga 14 Sept lepas, melibatkan 7,720 calon di 209 pusat peperiksaan di seluruh negara. – BERNAMA


MOVAK agih 38,754 suntikan vaksin

KUALA SUNGAI BARU 17 Julai – Sebanyak 38,754 suntikan vaksin berjaya diagihkan menerusi Program Mobilisasi Vaksin Komuniti (MOVAK) sejak pelancarannya Jun lalu.

“Menerusi program MOVAK selain pendekatan ‘outreach’  yang menggunakan khidmat sukarelawan kita turut menggerakkan 25 buah bas bagi  menerima suntikan vaksin bergerak.

Beliau berkata demikian pada sidang media selepas lawatan kerjanya pada  Program Outreach dan Mobilisasi Vaksin Komuniti (MOVAK) di Kompleks Japerun Kuala Linggi, di sini hari ini.

Hadir sama, Ketua Menteri, Datuk Seri Utama Sulaiman Md Ali, Ahli Dewan Undangan Negeri (ADUN) Kuala Linggi Datuk Wira Ar Ismail Othman dan kenamaan serta tetamu lain.

Mengulas lanjut, Halimah berkata, MOVAK akan terus menumpukan kawasan luar bandar khususnya di ladang bagi memastikan kelancaran memperluaskan agihan vaksin mampu dicapai membabitkan penyertaan sukarelawan komuniti Rukun Tetangga dan Penggerak Komuniti Negara.

Tambahnya, MOVAK dijalankan menerusi kerjasama strategik kementeriannya bersama Kementerian Perumahan dan Kerajaan Tempatan (KPKT) dan Kementerian Sains, Teknologi dan Inovasi (MOSTI) bagi mencapai imuniti kelompok dalam sesebuah komuniti.

“Sasaran akan tertumpu di kawasan yang mempunyai kadar suntikan vaksin yang rendah dan kawasan jangkitan COVID-19 yang tinggi bagi menjalankan program seperti ini.

“Malah dalam sasaran seluruh negara, kementerian turut akan memfokuskan sebanyak 500,000 penjaja dan peniaga kecil khususnya di kawasan bandar untuk diberikan suntikan vaksin dengan kadar segera,” katanya.


Sayur naik harga akibat musim hujan

AYER KEROH 13 September – Peniaga sayur di tiga pasar besar utama di negeri ini dikesan menaikkan harga jualan antara lima hingga lapan peratus sejak minggu lalu.

Pengarah Kementerian Perdagangan Dalam Negeri dan Hal Ehwal Pengguna (KPDNHEP) Negeri Melaka, Norena Jaafar berkata, peniaga memberi alasan terpaksa menaikkan harga berikutan kekurangan bekalan akibat musim hujan.

Norena berkata, keupayaan pengeluar sayur tempatan tidak mampu menampung permintaan dan sebagai alternatif bekalan terpaksa diambil dari Pasar Borong Selayang, Selangor dan Cameron Highlands, Pahang.

Menurutnya, hasil pemeriksaan di Pasar Besar Majlis Bandaraya Melaka Bersejarah (MBMB) di Bachang, Pasar Besar Jasin dan Pasar Besar Alor Gajah mendapati berlaku kenaikan ketara berbanding Pasar Merlimau, Jasin dan MBMB.

“Antara yang naik harga adalah sawi, kacang panjang, brokoli dan kangkung. Berlaku kenaikan harga antara lima hingga lapan peratus atau 50 sen hingga 80 sen.

Beliau berkata demikian ketika ditemui selepas Program Rakan KPDNHEP Jom Teguh Bersama yang menyaksikan pertandingan boling antara KPDNHEP dan pengamal media Melaka di Pusat Boling Antarabangsa Melaka (MIBC), di sini, malam tadi.

Jelasnya harga sawi di Pasar Besar MBMB adalah RM4.50 satu kilogram (kg) berbanding RM6.50 di Merlimau selain brokoli masing-masing RM12 dan RM16.


Piala Asia: ‘Malaysian Tigress’ atasi Singapura 2-0

KUALA LUMPUR, 24 Jan – Skuad Hoki Projek Khas Wanita Kebangsaan bangkit daripada kekecewaan pada aksi sulung, untuk menewaskan Singapura 2-0 pada aksi kedua Piala Asia 2022, di Kompleks Sultan Qaboos, Muscat, Oman malam tadi.

Skuad ‘Malaysian Tigress’ yang dibenam 9-0 oleh juara bertahan India pada Jumaat dalam perlawanan Kumpulan A, membuka jaringan seawal minit ketujuh menerusi Fatin Shafika Mahd Sukri yang bijak menyudahkan flik pukulan sudut penalti daripada kapten Juliani Mohamad Din.

Pasukan muda Malaysia yang sedang memburu pengalaman dan pendedahan itu, terus menambah jaringan seminit kemudian menerusi satu lagi pukulan sudut penalti daripada pemain berpengalaman, Nuraini Abdul Rashid.

Jepun yang berjaya mengejutkan India, yang meraih tempat keempat di Olimpik Tokyo 2020, dengan kemenangan 2-0, menduduki tangga teratas dengan enam mata, diikuti India (3), Malaysia (3) dan Singapura tanpa sebarang mata.


Dua beradik ‘kantoi’ aktif pecah masuk sekolah

AYER KEROH 20 Feb. – Aktif memecah masuk sekolah sejak tiga tahun lalu, dua beradik akhirnya diberkas dalam tangkapan berasingan, Isnin lalu.

Dua beradik itu kini direman tujuh hari sehingga 22 Februari depan ini membantu siasatan mengikut Seksyen 457 dan 379 (A) Kanun Keseksaan.

Ketua Jabatan Siasatan Jenayah negeri, Asisten Komisioner Mohd. Sukri Kaman berkata, hasil maklumat risikan, kedua-dua suspek masing-masing berusia 29 dan 30 tahun itu ditahan di Plaza Tol Ayer Keroh di sini serta di Klang, Selangor.

“Suspek pertama ditahan di Plaza Tol Ayer Keroh pada pukul 1.20 petang dan susulan tangkapan itu kita menahan abangnya pada pukul 6 petang di Klang, selepas dipercayai turut terlibat dalam jenayah tersebut,” katanya kepada Melaka Hari Ini.

“Semakan rekod jenayah mendapati kedua-dua suspek yang bekerja sebagai pemasang roller shutter dan abangnya, pekerja kilang mempunyai tiga rekod jenayah lampau,” jelasnya.


Intervensi kerajaan berjaya stabilkan bekalan dan harga ayam

SERDANG, 6 Ogos – Langkah intervensi yang dilaksanakan kerajaan dalam memastikan jaminan sekuriti bekalan makanan negara telah menunjukkan hasil apabila harga ayam kini dijual lebih rendah berbanding harga siling RM9.40 sekilogram, kata Perdana Menteri Datuk Seri Ismail Sabri Yaakob.

Beliau berkata kerajaan telah melaksanakan beberapa langkah intervensi bagi mengukuhkan sekuriti bekalan makanan negara antaranya membatalkan kelulusan kuota import (AP), melaksanakan sekatan eksport ayam dan mewujudkan stok pail ayam dan ikan.

Dalam langkah intervensi itu, katanya kerajaan buat pertama kalinya memberikan subsidi berjumlah RM 1.1 bilion bagi meringankan beban penternak ayam sekali gus memastikan bekalan pengeluaran ayam dan telur mencukupi serta menjamin kestabilan harga.

“Langkah-langkah ini terbukti telah menunjukkan kejayaan kerana hari ini bekalan ayam bukan sahaja berlebihan, bahkan harga ayam lebih rendah daripada paras harga siling yang ditetapkan oleh kerajaan iaitu RM 9.40 sekilogram,” katanya ketika berucap merasmikan Pameran Pertanian, Hortikultur dan Pelancongan Agro Malaysia (MAHA) 2022, di sini hari ini.

Ismail Sabri berkata di sebalik kepincangan rantaian bekalan makanan dunia, kerajaan kekal komited dalam mengurus isu kekurangan bekalan makanan biarpun berdepan dengan pelbagai kekangan.

“Kerajaan berusaha menangani manipulasi ‘orang tengah’ dan ‘kewujudan kartel’ dalam sektor pertanian dan rangkaian bekalan makanan yang menyebabkan kenaikan harga barang dan inflasi,” katanya.

Semalam, katanya Suruhanjaya Persaingan Malaysia (MyCC) telah mengeluarkan keputusan cadangan terhadap lima perusahaan makanan ternakan yang bersekongkol dalam menaikkan harga makanan ayam dan ini merupakan amaran kerajaan terhadap kartel yang cuba memanipulasi harga dan pasaran.

Ismail Sabri turut mengimbau bahawa beliau pernah mengisytiharkan ‘jihad memerangi orang tengah’ pada 2014 ketika menerajui Kementerian Pertanian Dan Industri Asas Tani dan ia dilakukan kerana tindakan orang tengah yang mengeksploitasi petani dan nelayan dengan memanipulasi harga di pasaran.

“Saya mahu Kementerian Pertanian dan Industri Makanan (MAFI) meneruskan jihad ini menerusi strategi penguasaan rantaian bekalan dengan kerjasama agensi-agensi di bawahnya seperti mewujudkan pusat pembelian padi, pusat pengumpulan buah-buahan, penambahan pasar tani serta pasar nelayan,” katanya.

Ismail Sabri berkata dalam Rancangan Malaysia ke-12, sektor agromakanan dijangka berkembang pada kadar 4.5 peratus setahun, sekali gus menjadikan sektor tersebut sebagai penyumbang utama kepada Keluaran Dalam Negara Kasar.

Beliau berkata kerajaan telah menubuhkan Jawatankuasa Kabinet Mengenai Dasar Sekuriti Makanan Negara bagi merangka dasar sekuriti makanan secara holistik dan di bawah jawatankuasa itu, Pelan Tindakan Dasar Sekuriti Makanan Negara 2021-2025 telah dibangunkan dengan mengambil kira isu dan cabaran sekuriti makanan yang dihadapi negara.

Ismail Sabri berkata beberapa langkah dan strategi berorentasikan perdagangan, pengeluar dan pengguna telah diperkenalkan oleh kerajaan antaranya untuk mengurangkan kebergantungan kepada import bekalan makanan yang mencecah RM60 bilion pada tahun lepas.

Selain itu, katanya usaha untuk menarik pelabur asing untuk melabur dalam projek sektor agromakanan negara serta mengalakkan penglibatan agresif agensi kerajaan, syarikat berkaitan kerajaan (GLC) dan syarikat pelaburan berkaitan kerajaan (GLIC) dan pihak swasta dalam agenda menjamin sekuriti makanan negara.

Ismail Sabri berkata kerajaan juga memastikan isu sekuriti makanan negara sentiasa diberi perhatian menerusi Jawatankuasa Teknikal Menangani Isu Sekuriti Bekalan Makanan Negara dan Jawatankuasa Pasukan Khas Jihad Tangani Inflasi.

Beliau berkata MAFI sebagai peneraju utama sektor agromakanan perlu memastikan setiap perancangan, setiap dasar dan pelan saling melengkapi bagi menjayakan usaha negara dalam meningkatkan kemampanan dan ketahanan sistem agromakanan.

Dalam pada itu, beliau berkata kerajaan menerusi MAFI akan memperkenalkan Skim Insurans Takaful Agromakanan melibatkan keseluruhan sektor agromakanan sebagai sebahagian langkah memperkasakan sistem sekuriti makanan negara.

Sebagai permulaan, subsektor padi dan beras dipilih sebagai projek rintis yang bakal memanfaatkan seramai 189,500 pesawah padi sebelum diperluas secara peringkat kepada sektor lain seperti perikanan, tanaman dan subsektor industri makanan lain.

“Skim ini bertujuan mengurangkan implikasi kewangan akibat kehilangan hasil tanaman berikutan berlakunya bencana alam seperti banjir dan kemarau serta gangguan wabak penyakit.

“Para pesawah akan dipastikan menerima ganti rugi atau pampasan yang setimpal sekiranya berlaku gangguan terhadap produktiviti pengeluaran padi negara seperti bencana alam atau wabak penyakit,” katanya.

Beliau berkata MAFI melalui Agrobank juga telah memperuntukkan sebanyak RM800 juta kepada komuniti pertanian di bawah Dana Pembiayaan Agromakanan Keluarga Malaysia (DPAKM), bagi meningkatkan pengeluaran makanan negara.

Berikutan sambutan yang menggalakkan, Ismail Sabri berkata kerajaan telah bersetuju menambah RM200 juta di bawah DPAKM, menjadikannya RM1 bilion bagi manfaat seluruh komuniti pertanian agromakanan negara.

Beliau berkata Agrobank juga akan menubuhkan sebuah entiti pelaburan khusus dalam masa terdekat untuk sektor pertanian bagi meningkatkan pelaburan domestik dalam sektor agromakanan negara.

Mengenai MAHA 2022, Ismail Sabri berkata pemilihan tema “Sekuriti Makanan Untuk Masa Depan”, adalah bertepatan dengan hasrat kerajaan memperkukuh sekuriti makanan negara dalam menghadapi pelbagai cabaran selain memacu pemulihan sektor agromakanan dan membantu usahawan tani menjana sumber pendapatan.

Beliau berkata penganjuran MAHA serentak dengan Hari Peladang, Penternak Dan Nelayan Kebangsaan yang diraikan setiap 6 Ogos, menjadi wacana terbaik untuk mengetengahkan pelbagai produk baharu berkaitan pertanian yang bersandarkan teknologi terkini yang memberi manfaat kepada golongan sasar.

Bagi edisi kali ini, katanya MAHA dianjurkan pada ambang bermulanya pelaksanaan Dasar Agromakanan Negara (DAN) 2.0. Penggubalan DAN 2.0 yang merupakan usaha kerajaan menjamin sekuriti makanan melalui transformasi sistem makanan negara serta melakar hala tuju negara dalam sektor tersebut sehinggalah 2030.


147 tan rampasan makanan disalur kepada zoo, penjara

AYER KEROH 11 Feb – Kementerian Pertanian dan Industri Makanan (MAFI) menyumbangkan 147 tan hasil sitaan pengimportan keluaran pertanian bernilai RM2.3 juta kepada jabatan dan agensi berkaitan yang memerlukan sepanjang tahun lalu.

Timbalan Menteri Pertanian dan Industri Makanan I, Datuk Seri Ahmad Hamzah berkata, sumbangan berupa makanan haiwan itu diagihkan Jabatan Perkhidmatan Kuarantin dan Pemeriksaan Malaysia (MAQIS) menerusi Program MAFI Prihatin.

Menurutnya, ia merupakan hasil sitaan pengimportan keluaran pertaniaan yang telah dilucuthakkan di bawah Akta Perkhidmatan Kuarantin dan Pemeriksaan Malaysia 2011 (Akta 728).

“Ia bertujuan memastikan bekalan makanan haiwan kepada zoo mencukupi manakala ada bekalan mentah dijadikan makanan ternakan ikan oleh banduan di Jabatan Penjara,” katanya pada majlis serahan sumbangan bekalan makanan haiwan kepada jabatan dan agensi di sini hari ini.

Sejumlah tujuh tan makanan haiwan berupa keratan ayam beku, daging sejuk beku dan produk hasilan daging bernilai RM73,000 diagihkan kepada Zoo Melaka, Zoo Negara, Zoo Taiping, Zoo Kemaman dan Bukit Merah Laketown Resort.

Pada masa yang sama, katanya, pihaknya menerusi MAQIS akan terus komited dan tegas dalam melakukan penguatkuasaan terhadap setiap pengimportan keluaran pertanian khususnya melibatkan dagangan ayam dan daging.

“MAQIS juga tidak akan berkompromi sekiranya melibatkan aspek halal kerana ia paling dititikberatkan oleh rakyat di negara ini terutama umat Islam,” ujarnya.


Banjir: 19 syarikat automotif setuju sertai inisiatif baucar diskaun – Tengku Zafrul

Beliau berkata pemilik kenderaan dengan kenderaan yang rosak akibat banjir boleh menebus baucar tersebut di pusat servis atau pengedar sah untuk syarikat automotif yang terlibat tanpa perlu membuat sebarang permohonan

“Pengurangan kos pembaikan bakal dinikmati secara potongan terus daripada kos keseluruhan pembaikan atau kos penggantian kenderaan baharu melalui invois yang akan dikeluarkan oleh pusat servis dan pengedar sah,” katanya dalam satu kenyataan hari ini.

Tengku Zafrul berkata tarikh akhir tuntutan inisiatif Baucar Diskaun Automatif Keluarga Malaysia adalah pada 31 Mac 2022 dan pengguna dinasihatkan untuk segera membuat tuntutan dari pusat servis atau pengedar sah yang berdaftar bagi mengelakkan sebarang kesulitan.

Katanya, kerajaan akan terus komited untuk memastikan bantuan berbentuk holistik kepada Keluarga Malaysia dengan inisiatif Baucar Diskaun Automatif Keluarga Malaysia ini, khususnya yang terkesan dengan bencana banjir supaya dapat kembali menjalani kehidupan seperti biasa secepat mungkin.

“Kerajaan mengalu-alukan langkah syarikat Perusahaan Otomobil Kedua Sendirian Bhd (PERODUA) dan Proton Holdings Bhd untuk menawarkan diskaun 50 peratus ke atas kos alat ganti. PERODUA juga telah menawarkan upah kerja pembaikan secara percuma.

Sementara itu, Tengku Zafrul berkata, beberapa peruntukan dan langkah tambahan telah diambil oleh kerajaan bagi menangani bencana banjir, termasuk jumlah pembiayaan maksimum ditambah daripada RM500,000 kepada RM700,000 untuk perusahaan kecil dan sederhana (PKS).

Sebelum ini, Perdana Menteri Datuk Seri Ismail Sabri Yaakob telah mengumumkan kerajaan menyediakan Bantuan Banjir Keluarga Malaysia yang komprehensif bagi meringankan beban golongan yang terjejas akibat bencana banjir yang melanda negara.

Salah satu daripada bantuan tersebut adalah Kemudahan Bantuan Bencana (DRF) 2022 bagi meringankan beban perusahaan mikro, kecil dan sederhana (PMKS) di mana jumlah peruntukan telah ditingkatkan daripada RM200 juta kepada RM500 juta.


SOP ketat dinilai semula jika kes COVID turun bawah 4,000 kes- Ismail Sabri

JOHOR BAHRU 13 Jun – Kerajaan akan menilai semula pelaksanaan ketat prosedur operasi standard (SOP) sekatan penuh pergerakan di bawah Perintah Kawalan Pergerakan (PKP) 3.0 yang berkuat kuasa sejak 1 Jun lalu, jika jumlah jangkitan harian COVID-19 turun bawah 4,000, kata Menteri Kanan (Kluster Keselamatan) Datuk Seri Ismail Sabri Yaakob.

“Saya dimaklumkan Menteri Kesihatan Datuk Seri Dr Adham Baba dan Ketua Pengarah Kesihatan Tan Sri Dr Noor Hisham Abdullah bahawa apabila sampai ‘level’ 4,000 kes, kita akan ‘review’ balik PKP ini.

“Bukan bermakna kita tamatkan PKP, tapi mungkin kita ‘review’ balik dari segi SOP yang mana boleh kita longgarkan sedikit,” katanya pada sidang media hari ini.

Ismail Sabri yang juga Menteri Pertahanan, sebelum itu melawat Hospital Medan Angkatan Tentera Malaysia (ATM) di Hospital Sultanah Aminah (HSA), di sini.

Beliau juga berkata KKM akan membuat syor mengenai langkah yang boleh diambil sekiranya angka jangkitan harian turun ke paras 4,000 kepada Majlis Keselamatan Negara (MKN) pada mesyuarat khas akan datang.

Ismail Sabri berkata vaksinasi rakyat bagi mencapai imuniti kelompok atau sekurang-kurangnya 60 peratus rakyat negara ini divaksin menjadi fokus utama kerajaan ketika ini, sebelum pelan keluar daripada pelaksanaan PKP secara keseluruhan dapat dilaksanakan.

Mengulas mengenai Hospital Medan ATM di HSA, beliau berkata hospital yang dijangka beroperasi pada 17 Jun itu adalah yang keenam dibina dengan kerjasama KKM bagi membantu menampung kapasiti hospital dan unit rawatan rapi (ICU) di Johor Bahru.

Sementara itu, Dr Adham yang turut hadir, berkata Hospital Medan ATM di HSA akan mempunyai empat katil ICU dan 60 katil wad untuk pesakit COVID-19 kategori tiga dan empat.

Setakat 11 Jun lepas, kadar penggunaan katil wad di hospital khusus COVID-19 di Johor ialah 92 peratus iaitu 1,095 daripada 1,186, manakala penggunaan katil ICU di enam hospital pakar di Johor iaitu HSA, Hospital Sultan Ismail, Kluang, Batu Pahat, Muar dan Segamat melebihi 70 peratus.

Sementara itu, Ketua Pengurusan Bahagian Perkhidmatan Kesihatan Markas ATM Brigedier. Jeneral Dr Mohd Arshil Moideen berkata, pemasangan khemah dan penyusunan aset di Hospital Medan di HSA disiapkan dalam tempoh empat hari, bermula 9 Jun lalu.

“Keupayaan Hospital Medan ATM HSA ini boleh ditingkatkan hingga 100 katil bagi pesakit COVID-19 kategori tiga dan empat, begitu juga katil ICU boleh ditingkatkan kepada enam dan hingga 12 katil jika keadaan memerlukan,” katanya.

Setakat ini gerak kerja ATM membantu KKM menyelaras fasiliti kesihatan sejak bermula pandemik COVID-19 tahun lalu termasuk penyediaan daripada segi aset dan logistik.

Gerak kerja ATM sebelum ini membabitkan lima lokasi iaitu Pusat Kuarantin dan Rawatan COVID-19 Berisiko Rendah di Taman Ekspo Pertanian Malaysia Serdang (MAEPS), Hospital Medan di Tawau, Sabah; Hospital Medan Penjara Pokok Sena, Kedah – khusus untuk banduan, Hospital Medan di Kapit, Sarawak – khusus untuk pesakit bukan COVID-19; dan Hospital Medan Kepala Batas, Pulau Pinang – khusus untuk ICU pesakit COVID-19.


KKM kaji penggunaan ubat-ubatan lain rawat pesakit COVID-19 – DR Hishamshah

KUALA LUMPUR 9 Sept – Kementerian Kesihatan (KKM) sedang mengkaji penggunaan ubat-ubatan selain Baricitinib untuk merawat pesakit COVID-19, kata Timbalan Ketua Pengarah Kesihatan (Penyelidikan dan Sokongan Teknikal) Datuk Dr Hishamshah Mohd Ibrahim.

Bercakap pada sesi dialog Sidang Kemuncak Pemulihan Negara hari ini, Dr Hishamshah berkata ubat-ubatan itu akan menjadi sebahagian daripada kumpulan ubat yang kini digunakan untuk merawat pesakit COVID-19 dalam kategori kritikal.

“Ia menjadi satu cabaran pada kita. Bagaimanapun Malaysia telah secara aktif terlibat dalam banyak ujian klinikal untuk rawatan COVID-19 dan telah mengambil bahagian dalam Ujian Solidariti untuk Rawatan COVID-19 Pertubuhan Kesihatan Sedunia (WHO).

“Kita juga sedang menggunakan Baricitinib, sejenis ubat baharu dan kita sedang mengkaji penggunaan ubat-ubatan lain yang mungkin akan mendapat kebenaran penggunaan di bawah Kebenaran Penggunaan Kecemasan (EUA) dalam masa terdekat, serta kita sedang berbincang mengenai perkara itu dengan pihak pengeluar,” katanya pada sidang yang diadakan secara maya itu, anjuran Institut Strategik Bagi Asia Pasifik KSI.

Terdahulu, Menteri Kewangan Tengku Datuk Seri Zafrul Tengku Abdul Aziz berkata, kerajaan akan terus menyemak semula harga kit ujian kendiri itu bagi menjadikan kit tersebut mampu dimiliki semua pihak.

Minggu lalu kerajaan menetapkan harga siling kit ujian pantas antigen COVID-19 pada RM19.90 setiap set dan harga borong RM16 setiap set, berkuat kuasa 5 September lalu.


Nasib ibu tunggal enam anak dapat pembelaan

KOTA LAKSAMANA 28 Julai – Kisah seorang ibu tunggal bersama enam anaknya yang tinggal di dalam bilik kecil di tepi Sungai Kampung Jawa telah mendapat pembelaan sewajarnya.

Ia apabila nasib tujuh beranak berkenaan sampai ke pengetahuan Pengerusi Jawatankuasa Hal Ehwal Wanita, Pembangunan Keluarga dan Kebajikan Datuk Latipah Omar.

Beliau yang datang menyantuni keluarga itu hari ini berkata, keluarga berkenaan akan dipindahkan ke rumah yang lebih selesa di bawah Majlis Agama Islam Melaka (MAIM).

Latipah berkata, melihat kepada kesempitan hidup keluarga itu, beliau akan menggerakkan pelbagai agensi berkaitan termasuk Jabatan Kebajikan Masyarakat (JKM) untuk memberikan bantuan segera RM300 selain akan mengatur bantuan bulanan yang bersesuaian.

“Kita prihatin dengan keadaan keluarga ini yang daif dan tinggal dalam sebuah bilik kecil 10×10 kaki persegi dengan enam kanak-kanak termasuk bayi.

“Jadi saya telah membuat keputusan mereka perlu berpindah dari kawasan ini yang bukan sahaja persekitaran yang tidak sihat, malah aspek keselamatan kerana berdekatan sungai,” katanya

Menurutnya lagi, dalam lawatan yang disertai Jabatan Pendidikan Melaka, Jabatan Pendaftaran Melaka (JPN) dan MAIM itu, pihaknya akan berusaha memastikan kesemua anak-anak ibu tunggal ini memiliki surat beranak termasuk bayinya yang baru berusia 25 hari.

Pada masa sama, beliau turut berharap ibu tunggal berusia 27 tahun itu mempunyai semangat untuk mengubah nasib keluarga dan tidak terus membiarkan anak-anaknya tinggal dalam keadaan yang serba daif.

Ujarnya, kesedaran wanita itu penting supaya tidak lagi berlaku anak tidak sah taraf yang dilahirkan dan mampu berdikari untuk menjaga anak-anak yang masih kecil.

“Kita kasihan anak-anak ini dan kerana itu kita juga bercadang untuk menempatkan anak-anak yang sepatutnya bersekolah termasuk anak sulungnya berusia 12 tahun ditempatkan ke rumah kebajikan agar mereka mendapat pendidikan,” katanya yang turut menyampaikan sumbangan peribadi kepada keluarga tersebut.

Sebelum ini, media melaporkan kisah ibu tunggal bersama enam anak yang bakal kehilangan tempat tinggal apabila bilik kecil yang disewanya dengan bayaran RM80 sebulan bakal dirobohkan untuk tujuan baik pulih.


Dana RM1 juta digunakan sebaiknya – Pesaka

AYER KEROH 1 Ogos – Dana RM1 juta yang diperuntukkan kepada Persekutuan Silat Kebangsaan Malaysia (Pesaka) akan digunakan sebaiknya bagi memastikan pembangunan silat negara berjalan lancar.

Presiden Pesaka, Datuk Megat Zulkarnain Omardin berkata, pihaknya sangat berbesar hati dengan peruntukan itu dan merakamkan ucapan penghargaan kepada Perdana Menteri Datuk Seri Ismail Sabri Yaakob yang mengumumkannya ketika merasmikan upacara penutup Kejuaraan Pencak Silat Dunia ke-19, semalam.

Menurutnya, dana tersebut akan diagihkan kepada 20 badan gabungan Pesaka di seluruh negara dan peruntukan itu juga akan digunakan untuk pengurusan pentadbiran, mengembangkan seni silat di persada dunia.

“Saya terkejut kerana tidak memohon secara rasmi kepada Perdana Menteri tetapi saya fikir biarlah pemimpin sendiri menilai sejauh mana peranan yang boleh dimainkan Pesaka dalam membangunkan silat sebagai aktiviti budaya dan sukan.

“Di mana 20 badan gabungan pesaka ini dari Pesaka Labuan hinggalah ke Putrajaya dan empat Badan Berdiri untuk mereka dibantu dalam bentuk pengurusan pentadbiran,” katanya.


Penerbit wajib mohon lesen, surat perakuan penggambaran untuk terbitkan filem

KUALA LUMPUR 23 Julai – Semua penerbit filem wajib memohon Lesen Pengeluaran Filem serta Surat Perakuan Penggambaran (SPP) sebelum menerbitkan filem masing-masing sama ada di platform media sosial atau saluran tradisi, Dewan Rakyat dimaklumkan hari ini.

Menteri Komunikasi dan Multimedia Datuk Saifuddin Abdullah berkata keperluan berbuat demikian tidak kira sama ada mereka dari agensi media arus perdana atau media individu (media personal).

“Merujuk kepada Akta Perbadanan Kemajuan Filem Nasional Malaysia (FINAS) 1981 Seksyen 22 (1), tiada seseorang boleh mengambil bahagian dalam mana-mana aktiviti mengeluar, mengedar dan mempamer filem-filem atau mana-mana gabungan aktiviti-aktiviti yang dinyatakan dalam Seksyen 21 (1) melainkan jika suatu lesen dikeluarkan yang memberi kuasa kepadanya untuk berbuat demikian,“ katanya.

Beliau berkata demikian dalam Waktu Pertanyaan-pertanyaan Menteri bagi menjawab soalan Wong Shu Qi (DAP-Kluang) yang mahu tahu sama ada semua penerbit filem wajib membuat permohonan tersebut.

Saifuddin berkata Kementerian Komunikasi dan Multimedia melalui FINAS berfungsi mengawal selia aktiviti perfileman melalui usaha memelihara dan memajukan industri perfileman negara berdasarkan Akta Perbadanan FINAS 1981 dan perundangan-perundangan kecil di bawahnya.

Saifuddin berkata FINAS mengeluarkan tiga jenis lesen kepada industri perfileman iaitu Lesen Pengeluaran Filem/Video, Lesen Pengedaran Filem/Video dan Lesen Pemameran Filem/Video.

Menurutnya FINAS juga menerima, memproses dan mengeluarkan Surat Perakuan Penggambaran (SPP) Sijil Filem Iklan Buatan Malaysia (MIM) dan Surat Sokongan Kemasukan Pekerja Filem Asing (PFA).

Menjawab soalan Wong mengenai tafsiran filem dan sama ada ia merangkumi video di aplikasi media sosial seperti Tiktok dan Instagram, Saifuddin berkata mengikut akta berkenaan, tafsirannya termasuk filem cerita, filem pendek, filem subjek ringkas, trailer, dokumenteri, filem kecil dan iklan

Ia juga katanya, termasuk apa-apa rakaman pada apa-apa jenis bahan termasuk pita video berupa arca-arca bergerak sama ada disertai bunyi atau tidak untuk dilihat orang ramai atau mana-mana golongan orang ramai.

Menjawab soalan tambahan Ahmad Fahmi Mohamed Fadzil (PH-Lembah Pantai) mengenai sama ada pemilik akaun Youtube Other Side of the Truth yang menerbitkan antaranya video tular  How Malaysia Did the Impossible – COVID-19 mempunyai lesen, Saifuddin berkata:

“Ini saya serah kepada pihak berkuasa sekiranya ada aduan dan sebagainya kita akan ambil tindakan mengikut undang-undang dan bergantung kepada sesuatu kes,” katanya.


Penjawat awam tunjang sistem penyampaian kerajaan – Cuepacs

KOTA BHARU, 13 Feb – Penjawat awam perlu menjadi tunjang dalam sistem penyampaian kerajaan untuk memudah cara selain menyampaikan dasar dan bantuan kepada rakyat dengan lebih berkesan dan tersusun.

Presiden Kongres Kesatuan Pekerja-Pekerja Dalam Perkhidmatan Awam (Cuepacs) Datuk Adnan Mat berkata hal ini kerana rakyat pada masa ini sedang menilai segala tingkah laku dan perbuatan yang dilakukan penjawat awam.

“Oleh itu, penjawat awam perlu lebih berintegriti dan sentiasa melihat kepada tiga perkara dari segi akal, budi bicara dan perbuatan supaya tidak dipandang keji oleh rakyat di luar sana sepanjang tempoh perkhidmatan,” katanya kepada pemberita selepas Majlis Persaraan Ahli Jawatankuasa Cuepacs, di sini, semalam.

Mengulas lanjut, Adnan berharap kerajaan segera mengkaji semula Sistem Saraan Malaysia (SSM) yang sudah tidak relevan bagi menampung keperluan penjawat awam supaya tangga gaji selesa setimpal dengan perbelanjaan harian.- BERNAMA


Kekal patuhi SOP COVID-19 ketika Thaipusam dan Tahun Baharu Cina – Khairy

KUALA LUMPUR, 17 Jan – Rakyat Malaysia diingatkan untuk sentiasa kekal mematuhi prosedur operasi standard (SOP) ketika sambutan Thaipusam esok dan juga Tahun Baharu Cina bulan hadapan

Menteri Kesihatan Khairy Jamaluddin dalam ciapan di akaun Tweeternya hari ini meminta orang ramai untuk terus memakai pelitup muka dan mengamalkan TRIIS – uji, lapor, asing, maklum dan dapatkan setiap masa; tukarkan kepada ‘MySJ Trace’ pada aplikasi MySejahtera mereka dan dapatkan dos penggalak.

“Kami telah lakukan dengan baik memastikan kadar jangkitan COVID-19 kekal berada di bawah kawalan ketika Krismas dan Tahun Baharu, walaupun berhadapan Omicron.

“Pada ketika kita sambut Thaipusam dan CNY (Tahun Baharu Cina) jumlah jangkitan harian boleh meningkat, jadi terus kekalkan SOP (terutamanya menggunakan pelitup muka), TRIIS, aktifkan ‘MySJ Trace’ di tempat sesak dan dapatkan dos penggalak,” katanya.

Khairy berkata sehingga kini 4,724,012 pengguna MySejahtera telah mengaktifkan MySJ Trace dan 2,179 kes positif telah muat naik interaksi mereka yang telah membantu memaklumkan orang lain yang berada dalam kawasan berdekatan untuk memantau untuk simptom atau lakukan ujian kendiri.


Bapa Soh Chin Ann meninggal dunia

MELAKA, 11 September – Bapa legenda bola sepak negara Datuk Soh Chin Ann, Soh Tee Tong, meninggal dunia akibat uzur di Hospital Alor Gajah, awal hari ini.

Chin Ann ketika dihubungi berkata mendiang bapanya yang berusia 107 tahun mengadu tidak sihat sejak tiga hari lepas apabila tahap kesihatannya merosot kerana hilang selera makan.

“Kami adik-beradik kemudian membawa bapa ke hospital tersebut (Hospital Alor Gajah) tiga hari lepas dan mendiang disahkan meninggal dunia pada 1 pagi tadi,” katanya.

Katanya jasad mendiang bapanya akan dibawa ke kediamannya di Jalan Kolam, Alor Gajah dan majlis penghormatan terakhir akan dilaksanakan selama empat hari.

Ketua Menteri Melaka Datuk Seri Sulaiman Md Ali, ketika mengunjungi mendiang pada Januari lepas dilaporkan berkata Tee Tong merupakan individu tertua yang masih hidup di Alor Gajah ketika itu.


Melaka United tewas, tapi meyakinkan

KELAB Bolasepak Melaka United (MUFC) terpaksa akur tewas 0-1 dalam aksi persahabatan menentang Terengganu FC (TFC) di Stadium Hang Jebat, malam tadi.

Meskipun tewas buat kali kedua berturut-turut dalam aksi pra musim, skuad berwajah baharu kendalian Risto Vidakovic dilihat mula menunjukkan keserasian di atas padang.

Walaupun tiada gol terhasil, namun pujian wajar diberikan kepada dua tonggak import baharu MUFC Emmanuel Oti dan Justin Baas yang mempamerkan aksi meyakinkan.

“Walaupun pemain bermula agak lambat untuk menyesuaikan diri, tetapi mereka berjaya mencipta banyak peluang yang mana saya yakin jika kita akan lakukan lebih baik seiring dengan masa,” katanya.

“Jadi, kita akan meneliti segala kelemahan dan tidak akan sesekali menganggap kemenangan dalam aksi persahabatan ini sebagai tiket untuk ambil mudah,” katanya.

Selepas ini, skuad Hang Tuah dijadual beraksi dalam satu lagi aksi persahabatan menentang Selangor FC sebelum membuka tirai aksi Liga Super musim 2022 pada 5 Mac depan.


UMNO Alor Gajah sepakat kekalkan Ismail Sabri sebagai PM ke-10

MACHAP JAYA 15 Oktober – Perwakilan UMNO Bahagian Alor Gajah sepakat menamakan Datuk Seri Ismail Sabri Yaakob sebagai calon Perdana Menteri ke-10 jika Barisan Nasional (BN) diberi mandat oleh rakyat pada Pilihan Raya Umum ke-15 (PRU-15).

Pemangku Ketua UMNO Bahagian Alor Gajah, Datuk Rospandi Leman berkata, usul dikemukakan dalam mesyuarat hari ini dipersetujui 640 perwakilan adalah sejajar dengan keputusan Majlis Kerja Tertinggi (MKT) UMNO.

“Kami juga mengemukakan usul untuk menyokong siapa sahaja calon yang dinamakan oleh pucuk pimpinan BN bagi kerusi Parlimen Alor Gajah pada PRU-15.

Beliau berkata demikian kepada pemberita selepas Mesyuarat Perwakilan UMNO Bahagian Alor Gajah yang dirasmikan Pengerusi Badan Perhubungan UMNO Melaka, Datuk Seri Ab Rauf Yusoh, di Machap Baru, di sini, hari ini.


Banjir: Pengurusan bencana berbeza ikut lokasi, situasi – MKN

SHAH ALAM, 22 Dis – Situasi dan ciri banjir yang berbeza antara sesebuah tempat, menyebabkan pengurusan bencana juga berlainan, kata Ketua Pengarah Keselamatan Negara Majlis Keselamatan Negara Datuk Rodzi Md Saad.

“Kadang-kadang kita tidak tahu keadaan (situasi banjir) di sesuatu tempat. Ia berbeza-beza situasi dan kita cenderung buat andaian am bagi semua tempat. Itu tak betul keadaan seumpama itu,” katanya kepada pemberita selepas meninjau situasi banjir di Taman Sri Muda, Seksyen 25, di sini.

Rodzi berkata secara keseluruhan, beliau mendapati pengurusan bencana di Taman Sri Muda khususnya berada pada di tempatnya dan sudah berjalan dengan baik.

“Cuma pada peringkat awal disebabkan hujan yang terlalu banyak, secara tiba tiba. Kita tidak menjangka paras air akan naik sebegini tinggi jadi kita terperangkap dalam banyak keadaan.

“Namun agensi kerajaan semua telah memainkan peranan, berusaha bersungguh-sungguh walaupun keluarga masing-masing ada yang kena banjir, tetapi semua petugas kerajaan cukup komited untuk memberi khidmat yang terbaik,” katanya.- BERNAMA


Tiada perbincangan tarik diri tuan rumah kelayakan Piala Asia 2023

PETALING JAYA 25 Feb – Tiada perbincangan untuk Malaysia menarik diri sebagai tuan rumah saingan Kumpulan E Kelayakan Piala Asia 2023, berikutan peningkatan kes COVID-19 di negara ini, kata Menteri Belia dan Sukan Datuk Seri Ahmad Faizal Azumu.

Beliau berkata setakat ini Persatuan Bolasepak Malaysia (FAM) akan meneruskan segala persiapan penganjuran acara itu dengan sokongan Kementerian Belia dan Sukan (KBS).

Katanya, ketetapan prosedur operasi standard (SOP) juga masih kekal, antaranya kehadiran penonton ke stadium tidak melebihi daripada 50 peratus kapasiti, penjarakan fizikal serta larangan makan dan minum di dalam stadium.

“Saya berharap agar orang ramai kekal menjaga SOP dan memperketatkan SOP secara kendiri supaya kita dapat melawan penularan wabak COVID-19 dan segala aktiviti sukan dapat diteruskan, ia cukup penting,” katanya ketika ditemui pada Majlis Pelancaran Buku Datuk Shukor Salleh bertajuk “Jeneral Padang” di Wisma FAM, Kelana Jaya di sini, hari ini.

Ahmad Faizal turut bimbang jika berlaku peningkatan mendadak kes COVID-19 yang berpotensi memberi impak negatif kepada sektor sukan, antaranya segala kebenaran aktiviti mungkin terpaksa ditarik balik.

Pada pusingan kelayakan itu yang akan diadakan di Stadium Nasional Bukit Jalil, skuad Harimau Malaya yang menduduki ranking ke-154 dunia akan dicabar dua pasukan pada ranking lebih baik iaitu Bahrain (89) dan Turkmenistan (134), selain Bangladesh (186).

Skuad kendalian Kim Pan Gon itu akan memulakan kempen dengan bertemu Turkmenistan pada 8 Jun, sebelum berdepan Bahrain (11 Jun) dan aksi terakhir menentang Bangladesh pada 14 Jun.

Sementara itu, Ahmad Faizal menyifatkan peluang beraksi di laman sendiri memberi kelebihan kepada pasukan negara dalam misi menamatkan kemarau 42 tahun layak ke Piala Asia secara merit sejak edisi 1980 di Kuwait.

“Tentunya kalau bermain di laman sendiri dan beraksi di hadapan penyokong sendiri semangat pasukan lebih berbeza, lebih kuat, maka memberi kelebihan kepada kita, jadi saya harap pasukan akan capai kejayaan nanti,” katanya.


Polis Besut wujudkan ‘food bank’ untuk golongan kurang berkemampuan

BESUT 29 April. – Prihatin dengan nasib golongan kurang berkemampuan terutama ketika penularan pandemik COVID-19 ini, Ibu Pejabat Polis Daerah (IPD) Besut mengambil inisiatif mewujudkan ‘food bank’ bagi membolehkan mereka mendapatkan bekalan keperluan asas secara percuma.

Ketua Polis Daerah Besut Superintendan Abdul Rozak Muhammad, berkata melalui inisiatif yang bermula semalam itu, membolehkan golongan itu mendapatkan bekalan asas seperti beras, gula dan susu di satu ruangan khas yang ditempatkan di luar pagar IPD.

“Barangan keperluan asas yang disediakan itu adalah sumbangan pegawai dan anggota IPD Besut. Orang ramai juga dialu-alukan untuk menyumbang sebarang keperluan asas (barangan kering) untuk ‘food bank ini’ manakala sekiranya ingin menyumbang wang tunai untuk kami membeli barangan tersebut mereka boleh berurusan dengan pihak pentadbiran IPD.

“Golongan yang kurang berkemampuan boleh datang mengambil barangan di situ mengikut keperluan bermula 10 pagi hingga 5 petang setiap hari,” katanya ketika melancarkan ‘food bank’ tersebut di IPD Besut dekat Kampung Raja, di sini hari ini.


PNB umum agihan pendapatan lima sen untuk pemegang unit ASB

Pembayaran sebanyak RM8.9 bilion itu merangkumi pengagihan pendapatan 4.25 sen seunit dan bonus 0.75 sen seunit yang memanfaatkan 10.4 juta pemegang unit, sekali gus menjadikan jumlah pengagihan pendapatan terkumpul dan bonus ASB berjumlah RM168.5 bilion sejak ia diperkenalkan pada 1990.

Pengerusi Kumpulan PNB, Tun Arifin Zakaria berkata prestasi ASB kekal kompetitif berbanding instrumen pelaburan berisiko rendah yang lain, dan usaha berterusan dalam strategi kepelbagaian dan pengukuhan portfolio telah membuahkan hasil positif.

“Prestasi pelaburan ekuiti global yang lebih kukuh telah berjaya mengurangkan kesan pasaran domestik yang mencabar. Ini menunjukkan betapa pentingnya strategi kepelbagaian dalam mengurus risiko portfolio untuk menjana pulangan yang mampan,” katanya semasa majlis pengumuman dividen ASB yang diadakan secara maya hari ini.

Arifin berkata ASB mencatatkan prestasi positif di sebalik keadaan pasaran kewangan yang tidak menentu, serta kemunculan varian baharu COVID-19 dan peningkatan kes baharu sepanjang tahun yang memperlahankan pemulihan ekonomi global.

FBM KLCI merosot 7.80 peratus setakat 22 Dis 2021, manakala indeks utama global menunjukkan prestasi lebih baik dengan S&P 500 dan FTSE 100 masing-masing mencatatkan pulangan sebanyak 26.3 peratus dan 11.2 peratus.

“Pengagihan pendapatan ASB pada tahun ini kekal kompetitif hasil usaha dan dedikasi pasukan pelaburan kami. Kadar pengagihan pendapatan sebanyak lima sen seunit ini adalah 315 mata asas lebih tinggi berbanding Deposit Tetap 12-bulan yang kadar semasanya ialah 1.85 peratus,” kata Arifin.

Beliau berkata jumlah akaun ASB bertambah sebanyak hampir 200,000 kepada 10.4 juta, manakala unit dalam edaran meningkat sebanyak 7.4 bilion atau 4.3 peratus kepada 181.2 bilion unit.

Sementara itu, Presiden dan Ketua Eksekutif Kumpulan PNB, Ahmad Zulqarnain Onn berkata, PNB berbesar hati dengan bilangan rakyat Malaysia yang melabur dengan PNB dan jumlah pelaburan yang terus meningkat meskipun dalam persekitaran yang mencabar.

“PNB telah menunjukkan daya tahan dalam mengharungi ketidaktentuan pada tahun ini dengan mencatatkan prestasi kewangan yang membanggakan. Untuk 11 bulan pertama tahun ini, jumlah Aset di Bawah Pengurusan (AUM) PNB telah meningkat 4.9 peratus kepada RM338.4 bilion, mencerminkan kepercayaan berterusan oleh pemegang unit,” katanya.

Dalam usaha memperkukuh strategi Fokus 4 pada tahun ini, beliau berkata PNB telah mencapai kemajuan ketara dalam tiga bidang tumpuan iaitu mencipta nilai dalam prestasi portfolio domestiknya, meneruskan usaha kepelbagaian di pasaran global menerusi kelas aset yang berbeza dan mempercepatkan peningkatan perkhidmatan melalui pendigitalan.

Urus niaga ASB ditangguhkan bermula hari ini sehingga 2 Jan, 2022 untuk urusan pengagihan dividen dan akan disambung semula pada 3 Jan, 2022. – BERNAMA


PM seru rakyat dalami tema Malaysia Prihatin

KUALA LUMPUR 31 Ogos – Perdana Menteri Datuk Seri Ismail Sabri Yaakob hari ini menyeru rakyat mendalami tema sambutan Hari Kebangsaan 2021 iaitu Malaysia Prihatin serta memupuk sifat keprihatinan dalam diri.

Beliau menerusi catatan di Facebook rasminya berkata prihatin adalah satu sifat yang perlu ada dalam diri setiap masyarakat di negara ini.

“Bila kita prihatin, kita empati dengan kesusahan orang lain. Bila kita prihatin, kita jaga keselamatan dan kesihatan komuniti kita. Bila kita prihatin, kita bersatu hati memerangi musuh negara.

“Kerana itu, saya menyeru agar kita dalami tema ini dan pupuk sifat prihatin dalam diri kita. Saya pasti, dengan keprihatinan kita, Malaysia pasti dapat memutuskan rantaian COVID-19 dan terus kekal aman makmur,” katanya.

Bertemakan Malaysia Prihatin, atur cara dan persembahan yang sarat dengan elemen patriotisme disusun rapi agar bersesuaian dengan pematuhan prosedur operasi standard (SOP) serta boleh ditonton secara fizikal oleh hadirin yang terhad atau diikuti secara langsung melalui kaca televisyen atau secara maya.

Bagaimanapun, Ismail Sabri menyertai sambutan tersebut secara maya kerana menjalani kuarantin kendiri bermula semalam (30 Ogos) setelah disahkan kontak rapat pesakit COVID-19.